title: Kansainvälinen vapaaehtoistyö

text: Kansainvälinen vapaaehtoistyö ry (KVT) on kansalaisjärjestö, joka edistää ruohonjuuritason toiminnalla rauhaa, tasa-arvoa, oikeudenmukaisuutta ja kestävää kehitystä. KVT:n kautta voi lähteä ulkomaille vapaaehtoistyöhön tai tehdä vapaaehtoistyötä Suomessa. Tämän lisäksi tarjolla on vapaaehtoistyömahdollisuuksia maahanmuuttajille ja turvapaikahakijoille. KVT on uskonnollisesti ja poliittisesti sitoutumaton järjestö.


title: Kansainvälinen vapaaehtoistyö

text: KVT on toiminut Suomessa jo lähes 70 vuoden ajan ja välittänyt tuhansia ihmisiä vapaaehtoistyöleireille ympäri maailman. KVT:n kautta voi myös lähteä pidemmälle vapaaehtoisjaksolle tai osallistua toimintaan Suomessa. KVT on osa kansainvälistä vapaaehtoisjärjestöä Service Civil Internationalia (SCI), jolla on 45 jäsenjärjestöä eri maissa Euroopassa, Aasiassa, Etelä- ja Pohjois-Amerikassa, Afrikassa ja Australiassa.


title: Kansainvälinen vapaaehtoistyö

text: Järjestön periaatteita ovat muun muassa vapaaehtoisuus, jossa ei tavoitella omaa taloudellista tai materiaalista etua, väkivallattomuus, ihmisoikeudet, ympäristön kunnioitus, yhteistoiminta paikallisten yhteistöjen ja henkilöiden kanssa.


title: Kansainvälinen vapaaehtoistyö

text: KVT järjestää vuosittain Suomessa 8-14 vapaaehtoistyöleiriä, järjestää niiden ohessa globaalikasvatusaiheisia teemapäiviä sekä tarjoaa Suomessa asuville turvapaikanhakijoille ja maahanmuuttajille vapaaehtoistyömahdollisuuksia.


title: Kansainvälinen vapaaehtoistyö

text: KVT on Kehitysyhteistyön palvelukeskus Kepan, Allianssin sekä Rauhanliitonjäsenjärjestö, ja mukana kansainvälisen vapaaehtoistyön KaVa-verkostossa, jonka muodostavat vapaaehtoisia ulkomaille välittävät järjestöt Allianssin nuorisovaihto, Maailmanvaihto ja KVT. KaVa-verkosto on määritellyt laatukriteerit kansainväliseen vapaaehtoistyöhön, joiden nuodattamiseen myös KVT on sitoutunut.


title: Kansainvälinen vapaaehtoistyö

text: Kansainvälinen Vapaaehtoistyö syntyi toisen maailmansodan jälkeen, kun ulkomaalaiset vapaaehtoiset, erityisesti yhdysvaltalaiset kveekarit, halusivat auttaa Lapin jälleenrakentamisessa. Ensimmäiset jälleenrakennusleirit Lapin kylissä pidettiin vuosina 1945–1946, ja KVT perustettiin virallisesti 1947. Se liittyi Service Civil Internationalin (SCI) jäsenjärjestöksi vuonna 1981.


title: Kansainvälinen vapaaehtoistyö

text: 1950- ja 1960-luvut olivat toiminnan vakiintumisen ja kasvun aikaa. 1960-luvulta alkaen tarve auttaa asutustilallisia väheni, ja yhdistys- ja laitosleirit syrjäyttivät kyläleirit yleisimpänä työleirin muotona. 1980-lukua leimasi toimintatapojen, yhteistyökumppanien, ideoiden ja leirityyppien monimuotoisuus. Tuolloin järjestettiin esimerkiksi leirejä vaihtoehtoisten yhteisöjen parissa, kehitysmaatoiminta alkoi ja vuonna 1972 aloitettu pitkäaikaisvapaaehtoisten vaihto yleistyi. 1990-luvulla leirien määrä yhä kasvoi ja heikko taloudellinen tilanne näkyi leirien suosion kasvussa.


title: Kansainvälinen vapaaehtoistyö

text: SCI:n ensimmäinen työleiri järjestettiin 1920 Ranskassa lähellä Verdunia, jossa oli käyty ensimmäisen maailmansodan verisimpiä taisteluita. Sveitsiläisen pasifistin Pierre Ceresolen ideoimalla leirillä oli mukana seitsemän eri kansallisuutta rakentamassa uusia koteja hävitettyjen tilalle ja korjaamassa muitakin sodan jälkiä.


title: Kansainvälinen vapaaehtoistyö

text: Vaikka leirit ovat muuttaneet muotoaan ajan kuluessa, ne ovat silti säilyttäneet monia alkuperäisiä piirteitään, ja leirien tavoite on pysynyt muuttumattomana. Ensimmäisinä vuosina oli tärkeää korjata sodan aiheuttamia tuhoja, mutta jo silloin havaittiin yhdessä työskentelyn ja erilaisiin kylän tapahtumiin osallistumisen myös hälventävän kulttuurieroista johtuvia ennakkoluuloja ja oikaisevan väärinymmärryksiä.


title: Kansainvälinen vapaaehtoistyö

text: Ruohonjuuritason toiminta rauhan, tasa-arvon, oikeudenmukaisuuden ja ympäristönsuojelun puolesta on edelleen KVT:n toiminnan ydin


title: Kansainvälinen vapaaehtoistyö

text: KVT välittää suomalaisia vapaaehtoisia ulkomaisille leireille kaikkialle maailmalle. Leireille voi hakea jokainen 18 vuotta täyttänyt (tai joissain tapauksissa 16) ja yläikärajaa ei ole. Joillekin leirille voi lähteä myös koko perheen kanssa.


title: Kansainvälinen vapaaehtoistyö

text: Kansainväliset vapaaehtoistyöleirit kestävät kymmenestä päivästä kolmeen viikkoon ja niille osallistuu viidestä kahteenkymmeneen vapaaehtoista eri maista. Leirillä tehdään vapaaehtoistyötä jonkun yleishyödyllisen projektin parissa: työ on sellaista, että se ei vaadi erityistä ammatillista osaamista, esimerkiksi rakentamista, raivaamista, helppoja korjaustöitä, puutarha- ja peltotöitä, keittiötöitä, tapahtumajärjestelyissä auttamista tai lapsille, vanhuksille tai vammaisille aktiviteettien keksimistä. Suurin osa leireistä järjestetään kesäaikaan ja vuosittain niitä järjestetään maailmanlaajuisesti yli tuhat eri puolilla maailmaa.


title: Kansainvälinen vapaaehtoistyö

text: Kaikki leirit löytyvät leirinhakukoneesta. Sen lisäksi leireistä saa ajantasaista tietoa KVT:n internetsivuilta.


title: Kansainvälinen vapaaehtoistyö

text: KVT järjestää vuosittain 8-14 kansainvälistä vapaaehtoistyöleiriä Suomessa. KVT etsii joka vuosi uusia yhteistyökumppaneita leirejä isännöimään. Kansainvälinen työleiri voi olla tapa toteuttaa projekti, jolle olisi muuten vaikea löytää tekijöitä: leireillä ulkomaalaiset vapaaehtoistyöntekijät esimerkiksi kitkevät luomupeltoja, korjaavat kylätiloja, auttavat festarijärjestelyissä, viettävät aikaa nuorten turvapaikanhakijoiden kanssa ja jakavat kasvisruokaa osana kansainvälistä rauhankampanjaa. Parhaimmillaan työleirit elävöittävät paikallisyhteisöjä ja luovat kohtaamismahdollisuuksia ihmisille, jotka eivät muuten tapaisi.


title: Kansainvälinen vapaaehtoistyö

text: Leirin kesto on vähintään kymmenen päivää ja enintään kolme viikkoa. Vapaaehtoisia leirille osallistuu 6–15. Vapaaehtoiset tulevat KVT:n sisar- ja kumppanijärjestöistä. KVT järjestää leirille myös 1–2 leirinvetäjää, jotka huolehtivat ryhmänohjauksesta.


title: Kansainvälinen vapaaehtoistyö

text: Viime vuosina leirejä on järjestetty yhdessä mm. eri kansalaisjärjestöjen, kyläyhdistysten, vammaisyhteisöjen ja kuntien kanssa. Työleirien teemoja olivat rasisminvastaisuus, vammaistyö, lapset, nuoret ja vanhukset, ympäristönsuojelu ja luomuviljely sekä kulttuuri, taide ja paikallishistoria.


title: Kansainvälinen vapaaehtoistyö

text: Esimerkkejä kesän 2015 työtehtävistä: Äijälän perhekodissa leiriläiset osallistuivat peltotöihin ja tutustuivat kehitysvammaisten asukkaiden arkeen Keski-Suomessa, Herttoniemen osuuskunnan biodynaamisella tilalla KVT:n vapaaehtoiset osallistuivat peltotöihin Vantaalla, Aseistakieltäytyjäliiton Food Not Bombs -leirillä kasvisruoan valmistamista lahjoituksina saaduista tarvikkeista ja sen jako julkisilla paikoilla Helsingissä, Säpin majakkasaarella kunnostettiin majakanvartijan taloa ja siistittiin saaren ympäristöä, Marttisen nuorisokeskuksessa vapaaehtoiset siistivät piha-alueita sekä suunnittelivat aktiviteetin Virtain Perinnekylän juhannusmarkkinoille, Saaristomeren kansallispuistossa niitettiin heinää useammalla eri saarella ja opittiin alueen luonnonsuojelutyöstä, Osuuskunta Juurikkaan omistamalla Sokerikulman tilalla perustettiin kasvimaata ja tutustuttiin osuuskuntaa pyörittävän taideyhteisön toimintaan ja Vänön saarella siistittiin piha-alueita ja erityisesti saaren vanhan kappelin ympäristöä.


title: Kansainvälinen vapaaehtoistyö

text: KVT:n kautta voi lähteä vapaaehtoistyöhön ulkomaille 1–12 kuukaudeksi. KVT:n vapaaehtoiset tekevät työtä sisar- ja kumppanijärjestöjen yleishyödyllisissä ruohonjuurirason hankkeissa. Vapaaehtoisella on mahdollisuus perehtyä syvällisesti tekemäänsä työhön ja paikallisen yhteisön kulttuuriin, sillä vapaaehtoinen on usein ainoa ulkomaalainen valitsemassaan työkohteessa. Tehtävät eivät yleensä vaadi erityistä ammatillista osaamista, vaan tärkeintä on itsenäisyys, vastuuntuntoisuus ja realistinen asenne. Vapaaehtoistyöpaikkoja on tarjolla eniten Aasiassa, Euroopassa, Afrikassa ja Yhdysvalloissa.


title: Runar Schildt

text: Ernst Runar Schildt (26. lokakuuta 1888 Helsinki – 29. syyskuuta 1925 Helsinki) oli suomenruotsalainen kirjailija. Hänen kirjojaan on käännetty ruotsin ja suomen lisäksi ainakin englanniksi ja ranskaksi.


title: Runar Schildt

text: Schildtin ensimmäinen kirja, novellikokoelma nimeltä "Den segrande Eros" ilmestyi 1912. Schildt kirjoitti yhteensä 33 novellia, joista 25 julkaistiin seitsemässä novellikokoelmassa. Novelleista muun muassa ”Aapon”, ”Hirsipuumiehen” ja ”Varpusen suudelman” pohjalta on tehty elokuvia. Elokuvia on yhteensä seitsemän.


title: Runar Schildt

text: Schildt opiskeli Helsingin yliopistossa estetiikkaa ja nykykansain kirjallisuutta, taidehistoriaa ja pohjoismaista historiaa. Hän valmistui filosofian kandidaatiksi 1910. Hän oli alkuun töissä yliopiston kirjastossa ja ohjaajana Ruotsalaisessa teatterissa. Hän toimi kirjallisuuskriitikkona ja kääntäjänä. Vuonna 1915 hänet valittiin Holger Schildtin kirjankustantamon kirjallisuuspäälliköksi. Yhtiö julkaisi myös hänen omat teoksensa.


title: Runar Schildt

text: Schildt teki itsemurhan syksyllä 1925. Sen taustalla olivat huono taloudellinen tilanne, masennus ja kyvyttömyys kirjoittaa, mikä johtui äärimmäisestä itsekritiikistä.


title: Runar Schildt

text: Toimittaja Christoffer Schildt ja taidehistorioitsija ja kirjailija Göran Schildt olivat hänen poikiaan. Helsingissä on ollut Runar Schildtin puisto vuodesta 1955 ja Schildtinpolku 1976.


title: Chiclayo

text: Chiclayo on perulainen kaupunki, maan pohjoisilla rannikkotasangoilla. Kaupungin asukasluku on noin 600 000 ja sen koko on noin 170 neliökilometriä. Espanjalainen pappi perusti kaupungin vuonna 1560 intiaanikylänä. Nykyään se on Perun neljänneksi suurin kaupunki.


title: Chiclayo

text: Kaupunki sijaitsee hedelmällisessä laaksossa ja sillä on vahva maanviljely. Chiclayossa tuotetaan muun muassa riisiä, sokeriruokoa ja puuvillaa. Kaupunki on nykyään myös tärkeä kauppapaikka.


title: Chiclayo

text: Chiclayo on tunnettu arkeologisista kohteistaan, kuten Túcume, Batán Grande ja Huaca Rajada. Kaupungin lähellä on Lambayeque, jossa on moderni Tumbas Reales -museo, joka kertoo Señor Sipanin hautakaivauksista ja -löydöistä.


title: Chiclayo

text: Chiclayon lähellä on Pimentelin suuri hiekkaranta kalastajalaitureineen sekä Santa Rosan kalastussatama.


title: Alapohja

text: Alapohja on rakennuksen vaipan alin vaakaosa. Se voidaan tehdä maanvaraisena, paalutettuna tai kantavana.


title: Alapohja

text: Maanvarainen teräsbetonilaatta on nykyisin käytetyin alapohjatyyppi. Siinä kapillaarikatkona toimivan sorastuskerroksen päällä on tasoitehiekka, lämmöneristekerros ja teräsbetonilaatta. Hyvin lämmöneristetyissä alapohjissa lämmöneristettä on nykyään 200–400 mm. Lämmöneristeen riittävä lujuus on tärkeää, jotta teräsbetonilaatta ei painu. Tästä syystä styroksin eli EPS:n käytöstä ollaan siirtymässä tiiviimmän, painumatta suuria kuormia kestävän XPS:n käyttöön.


title: Alapohja

text: Kantavasta tuulettuvasta alapohjasta eli "rossipohja"sta tuli 1900-luvulla pientalojen yleisin alapohjatyyppi Suomessa. Tuulettuvaan alapohjaan kuuluvat tuuletusaukot estävät terveydelle haitallisen maaperän radioaktiivisen radonkaasun kulkeutumisen rakennukseen. Ne pitävät lisäksi alapohjan rakenteet kuivina estäen home- ja lattiasienten kasvun. Tuuletus järjestetään yleensä vähintään 10x15 sentin kokoisilla avoimilla tuuletusaukoilla, joita pitää sijoittaa sokkeliin vähintään kuuden metrin välein sekä myös nurkkiin. Mikäli rakennus sijaitsee suojaisessa paikassa, tuuletusaukkojen määrää on lisättävä huomattavasti vähimmäissuosituksesta. Erillisiä tuuletusaukkoja ei tarvita, jos alapohja on ladottu luonnonkivistä ja kivien välissä on runsaasti ilmarakoja.


title: Alapohja

text: Alapohjan alle jätetään yleensä ryömintätila, joka mahdollistaa rakenteiden kunnon tarkkailemisen ilman niiden purkamista. Ryömintätilaa voidaan käyttää myös taloteknisten asennusten sijoittamiseen, kunhan ne eivät häiritse ilman virtaamista tuuletusaukkojen välissä. Jotta ryömintätila tuulettuisi kunnolla, ryömintätilan alla oleva maapohja ei saisi olla talon ulkopuolelle jäävää maanpintaa alempana.


title: Alapohja

text: Tuulettuvaa alapohjaa käytetään esimerkiksi silloin, kun halutaan estää maaperän radioaktiivisen radonkaasun kulkeutuminen sisätiloihin tai kun maapohjan kantavuus ei ole riittävä maanvaraiselle laatalle.


title: Alapohja

text: Alapohjan kantava rakenne voi olla puuta, betonia, siporexia, terästä tai liittorakenne, esimerkiksi teräspoimulevy ja betoni. Puurakenteinen tuulettuva alapohja toteutetaan yleensä vasoituksella, joka tehdään yleensä sahatavarasta, mutta joskus myös liimapuusta, kertopuusta tai kovalevyuumapalkeista. Vasoituksen väliin asennetaan lämmöneriste ja yläpintaan höyryn- tai ilmansulku, sekä lattiapinnoitus. Vasoituksen alapuolelle voidaan asentaa vielä koolaus ja lämmöneristekerros sekä tuulensuojalevy. Rakenne on kuitenkin määriteltävä aina tapauskohtaisesti.


title: Alapohja

text: Lämmöneristeenä voidaan käyttää mitä tahansa eristetyyppiä: esimerkiksi puukuitueristeitä, mineraalivillaeristeitä, EPS- ja XPS-polystyreenilevyjä tai purueristettä. Mikäli alapohjassa käytetään sahanpurua, kutterinlastua tai puhallettavia puu- tai mineraalivillakuitueristeitä, on huomioitava eristekerroksen painuminen kasaan ajan myötä. Jos asiaa ei oteta huomioon suunniteltaessa, voi rakenteeseen syntyä ajan mittaan kylmäsiltoja, jotka heikentävät lämmöneristystä ja saattavat aiheuttaa kosteusriskejä.


title: Alapohja

text: Multapenkkiä käytettiin yleisesti vielä 1800-luvulla. Multapenkissä ei ole tuuletusta, vaan sokkelin sisäpuolta reunustaa lämmöneristeenä toimiva tiivistetty multa tai muu hienojakoinen maa-aines. Multapenkki altistaa alimmat hirsikerrat kosteus- ja lahovaurioille, minkä vuoksi ne on uusittava säännöllisin väliajoin. Multapenkkitaloihin asennettiin yleensä lattian ulkoreunoja kiertävät irralliset lattialankut, jotta multiaishirsien kuntoa oli helpompi seurata.


title: Marzi Nyman

text: Markus ”Marzi” Nyman (s. 12. tammikuuta 1979 Lohja) on suomalainen kitaristi, joka on esiintynyt useiden eri kokoonpanojen kanssa, muun muassa Nylon Beatissa vuosina 1999–2001, Hemma Beastissä, UMO Jazz Orchestrassa, Husbandissa, Iiro Rantala New Triossa ja GG Caravanissa. Hän aloitti opinnot Sibelius-Akatemian jazz-osastolla vuonna 1998. Nyman valittiin vuonna 2003 Pori Jazzin vuoden taiteilijaksi.


title: Marzi Nyman

text: Nyman soitti pianoa kymmenen vuotta, ennen kuin alkoi varsinaisesti soittaa kitaraa. Hän harjoitteli kitaransoittoa Jarmo Saaren opetuksessa Tapiolan lukion musiikkilinjalla. Lukioikäisenä hän soitti jo Nylon Beatin taustayhtyeessä. Nyman sai medianäkyvyyttä esiintyessään Joonas Hytönen Show’ssa Lenni-Kalle Taipaleen yhtyeen vakiojäsenenä.


title: Marzi Nyman

text: Nyman on säveltänyt musiikkia elokuviin, kuten "Keisarikunta", jonka soundtrackilla hän myös johti orkesteria Hänen muita sävellyksiään ovat Tapiola Sinfonietalle tehty "Sähkökitarakonsertto" ja Lahden urkuviikoille tilattu "Konsertto uruille, sähkökitaralle, jousikvartetille, alppitorvelle ja Harley-Davidson moottoripyörälle".


title: Marzi Nyman

text: Nyman julkaisi sooloalbuminsa vuonna 2006. "Marzi"-levyllä hänen kanssaan soittavat basisti Harri Rantanen ja rumpali Anssi Nykänen, jotka ovat Nymanin kanssa esiintyneet kokoonpanossa Marzi Nyman trio. Albumilta julkaistiin singlenä kappale ”Outo tyttö”. Positiivisesti vastaanotettu albumi kävi korkeimmillaan Suomen virallisen albumilistan 17. sijalla Nyman valittiin vuonna 2012 Espoo Big Bandin vakituiseksi kapellimestariksi.


title: Marzi Nyman

text: Joissakin kokoonpanoissa kuten GG Caravan Marzi on vaikuttanut myös säveltäjänä.


title: Marzi Nyman

text: Marzi Nymanin isä on suomalainen kirjailija ja rovasti Hannu Nyman. Äiti on kirjailija Maija Nyman. Markuksella eli Marzilla on kaksi veljeä, vanhempi veli Juhana ja nuorempi veli Matias.


title: Chinese Nights

text:
Chinese Nights on Sleepy Sleepersin albumi.
Side A
Side B


title: Chinese Nights

text: Tämä levy on Alma-tädin illuusio -levyn englanninkielinen versio.


title: Jari Pullinen

text: Jari Pullinen (nyk. Jari Erik Fleischer) (s. 1958 Tampere) eli Kiduttaja-Pullinen on suomalainen huumerikollinen. Lempinimensä hän sai 1980-luvulla Tampereella, jossa Pullinen aloitti liigansa kanssa velkojen perintää. Pullisen liiga oli tunnettu raaoista perintätavoista. Myöhemmin Pullisen liiga toimi Ruotsissa, jossa Pullinen johti hyvin väkivaltaisesti huumeliigaansa. Pullinen uhkaili ja pahoinpiteli liigan muita jäseniä pakottaakseen heidät mukaan ryöstöihin. Pullinen tuomittiin teoistaan 13 vuoden vankeusrangaistukseen.


title: Jari Pullinen

text: Pullinen vapautui Kestilän varavankilasta vuonna 1994. Hän jäi huumeliigansa kanssa samana vuonna kiinni amfetamiinin ja heroiinin salakuljettamisesta Amsterdamista Suomeen. Kesäkuussa 1995 Pullisen huumeliigan jäseniä tuomittiin Helsingin käräjäoikeudessa pitkiin vankeusrangaistuksiin. Pullinen ja Jan Anton Raittila saivat pisimmät tuomiot, 12 vuotta vankeutta. Kysymyksessä on toistaiseksi Suomen rikoshistorian pisimmät huumetuomiot.


title: Jari Pullinen

text: Kesäkuussa 2004 Pulliselle luettiin Tampereen käräjäoikeudessa syyte murhayrityksestä. Syyttäjän mukaan Pullinen tarjosi 25-vuotiaalle pirkkalalaismiehelle suojelua velkojaa vastaan ja suunnitteli velkojan murhahankkeen.


title: Jari Pullinen

text: Lokakuussa 2016 Fleischer tuomittiin törkeästä huumausainerikoksesta, kahdesta pahoinpitelystä, yllyttämisestä pahoinpitelyyn, törkeän kiristyksen yrityksestä ja huumausainerikoksesta yhteensä kahdeksaksi vuodeksi vankeuteen. Hänen kaikkien tuomioidensa yhteispituus on jo 44 vuotta.


title: Angela Daigle-Bowen

text: Angela Daigle-Bowen (s. 28. toukokuuta 1976) on yhdysvaltalainen pikajuoksija.


title: Angela Daigle-Bowen

text: Daigle-Bowen voitti 2005 maansa sisäratojen mestaruuden 60 metrin juoksussa. Samana vuonna hän oli Yhdysvaltain 4 x 100 metrin viestijuoksujoukkueessa Helsingin MM-kisoissa, joissa joukkue voitti maailmanmestaruuden.


title: Alma tädin illuusio

text: Alma tädin illuusio on Sleepy Sleepersin albumi, joka on ilmestynyt vuonna 1983.


title: Alma tädin illuusio

text: Levystä tehtiin myös englanninkielinen versio, joka julkaistiin nimellä Chinese Nights.


title: Sleepy Sleepers Sings Elvis

text: Sleepy Sleepers Sings Elvis on Sleepy Sleepersin albumi. Albumin kappaleet ovat humoristisia, suomenkielisiä cover-versioita Elvis Presleyn kappaleista.


title: Elisa Stadion

text: Elisa Stadion (alkuperäiseltä nimeltään Hietalahden jalkapallostadion, ) on Vaasassa Hietalahdessa sijaitseva jalkapallostadion, joka avattiin vuonna 1936. Stadionin uusi osa avattiin 2016. Stadion toimii Veikkausliigassa pelaavan VPS:n sekä Kakkosessa pelaavan VIFK:n kotikenttänä. Stadionin kapasiteetti on 6 005.


title: Elisa Stadion

text: Hietalahden jalkapallostadion on rakennettu vuonna 1936. Vanha stadion kävi läpi perusteellisen peruskorjauksen vuonna 1995, jolloin stadion sai niin kentän lämmitys- kuin automaattisen kastelujärjestelmänkin. Samalla kenttää ympäröineet juoksuradat poistettiin ja kenttä pyhitettiin ainoastaan jalkapallokäyttöön. Seuraava parannus oli asianmukainen valaistus, joka saatiin valmiiksi kaudelle 1998. Stadionin kapasiteetti kauteen 2015 asti oli 4 500 paikkaa, joista 1 300 oli katettuja istumapaikkoja.


title: Elisa Stadion

text: Heinäkuussa 2015 Hietalahdessa alkoi laajennustyö, jonka osana rakennetaan U-muotoinen uudisosa ja stadion saa 4 600 katettua istumapaikkaa lisää. Vanha katettu pääkatsomo, joka on Museoviraston suojelema, ja pelikenttä jäävät paikoilleen. Rakennuskustannuksiksi on arvioitu 16,5 miljoonaa euroa. Syyskuussa 2015 stadionin nimioikeudet myytiin Elisalle kuudeksi vuodeksi noin 900 000 eurolla. Uusi stadion avattiin heinäkuussa 2016.


title: Elisa Stadion

text: Hietalahden yleisöennätys, 6 040 katsojaa, on maaottelusta Suomi–Neuvostoliitto, joka pelattiin 19. heinäkuuta 1972. Kotimaisten sarjojen ennätys, 5 987 katsojaa tuli ottelussa VPS - SJK 10.8.2016. Edellinen ennätys, 5 902 katsojaa syntyi aiemmin vuonna 2016 Veikkausliigan ottelusta VPS–FC Lahti.


title: Elisa Stadion

text: Konserttikäytössä Elisa Stadionin yleisöennätys on 23.7.2016 järjestetyn Vaasa Festival -tapahtuman 6800 katsojaa. Tapahtuman pääesiintyjänä oli Tom Jones


title: Thiodolf Rein

text: Karl Gabriel Thiodolf Rein (28. helmikuuta 1838 Helsinki – 18. marraskuuta 1919 Helsinki) oli suomalainen filosofi, yliopistomies ja poliitikko.


title: Thiodolf Rein

text: Thiodolf Reinin isä oli historian professori, valtiopäivämies ja yliopiston rehtori Gabriel Rein ja äiti Sedig Edla Ekbom. Rein kirjoitti ylioppilaaksi 1853 ja valmistui filosofian maisteriksi 1860. Hän väitteli tohtoriksi 1869 aiheesta "Om kunskapens möjlighet". Vuonna 1869 hänet nimitettiin filosofian professoriksi J. V. Snellmanin jälkeen; Rein jatkoi luontevasti Snellmanin työtä sekä idealistisen koulukunnan edustajana että suomenmielisen politiikan kannattajana. Hän oli professorina vuoteen 1900. Rein perehtyi tuotannossaan erityisesti sielutieteeseen eli psykologiaan, mutta hänen tutkimustyönsä jäi keskeneräiseksi. Vuonna 1873 perustettiin Reinin aloitteesta Filosofinen yhdistys eli nykyinen Suomen filosofinen yhdistys.


title: Thiodolf Rein

text: Politiikassa Rein kuului fennomaanien maltillista ja vapaamielisempää siipeä edustaneeseen niin sanottuun Valvoja-ryhmään ja hän toimi Valvojan toimituksessa 1883–1897, josta vuodet 1885–1887 päätoimittajana. Hän oli säätyvaltiopäivillä aatelissäädyssä sukunsa edustajana 1872–1906 sekä kirkolliskokousedustajana 1898 ja 1903. Rein toimi yliopiston vararehtorina 1884–1887, rehtorina 1887–1896 ja määräaikaisena sijaiskanslerina 1896–1903 sekä 1906–1910. Hän pyrki aluksi sovittelemaan Suomeen ja yliopistoonkin kohdistuneita yleisvaltakunnallistamispyrkimyksiä, mutta päätyi ensimmäisen sortokauden aikana kannattamaan perustuslaillista suuntausta. Tämän vuoksi kenraalikuvernööri Nikolai Bobrikov erotti hänet sijaiskanslerin tehtävästä vuonna 1903 ja tilalle nimitettiin myöntyväisyyslinjaa edustanut J. R. Danielson. Olojen muututtua Rein sai kuitenkin palata tehtäväänsä vuonna 1906. Myöhempinä vuosinaan hänen katsottiin olevan lähellä nuorsuomalaisia.


title: Thiodolf Rein

text: Rein muistetaan myös kirjoittamastaan kaksiosaisesta Snellmanin elämäkerrasta, joka ilmestyi 1895 ja 1900. Hän kirjoitti myös Leo Mechelinin elämäkerran. Hän sai useita arvonimiä, viimeisimpänä todellisen valtioneuvoksen arvon vuonna 1899.


title: Thiodolf Rein

text: Reinin puoliso vuodesta 1864 oli Hedvig Sofia Maria Florin (k. 1907). Heidän lapsiaan olivat historian professori Gabriel Rein ja kreikan kirjallisuuden professori Edvard Rein.


title: Otto Ohlendorf

text: Otto Ohlendorf (4. helmikuuta 1907 – 7. kesäkuuta 1951) oli saksalainen Sicherheitsdienstin korkea-arvoinen upseeri ja oikeustieteen tohtori. Toisen maailmansodan aikana hän toimi muun muassa Einsatzgruppe D:n komentajana.


title: Otto Ohlendorf

text: Ohlendorf syntyi tilanomistajan poikana Hoheneggelsenissa lähellä Hildesheimia Saksassa. Hän liittyi kansallissosialistiseen puolueeseen vuonna 1925 (jäsennumero 6 531) ja puolueen taistelujärjestö SS:ään vuonna 1926 (jäsennumero 880). Ohlendorf opiskeli talous- ja oikeustiedettä Leipzigissa ja Göttingenissä. Oikeustieteen tohtoriksi hän väitteli italialaisesta Pavian yliopistosta.


title: Otto Ohlendorf

text: Alkuvuodesta 1936 SS-Hauptsturmführer Ohlendorf nimitettiin talousjohtajaksi turvallisuuspalvelu SD:hen. Toukokuussa 1936 hänet ylennettiin SS-Sturmbannführeriksi. Vuonna 1939 Ohlendorf sai SS-Standartenführerin arvon ja hänet nimitettiin RSHA:n alaisuudessa toimineen SD:n kotimaan osaston päälliköksi ("Leiter des Amtes III" ["Deutsche Lebensgebiete"]).


title: Otto Ohlendorf

text:
Kesäkuussa 1941 hänet käskettiin Einsatzgruppe D:n komentajaksi, toiminta-alueenaan Bessrabia, Bukovina, Etelä-Ukraina ja Krimin niemimaa. Ohlendorfin Einsatzgruppe toteutti muun muassa Simferopolin joukkomurhan joulukuussa 1941, jolloin yli
14 000 ihmistä surmattiin. Uhreista suurin osa oli juutalaisia. Kesäkuun 1941 ja heinäkuun 1942 välisenä aikana Ohlendorfin joukot teloittivat noin 90 000 ihmistä. Einsatzgruppe D:n komentajana hän toimi heinäkuuhun 1942 asti, jonka jälkeen Ohlendorf jatkoi SD:n kotimaan osaston päällikön tehtäviään. Vuonna 1943 Ohlendorf nimitettiin elinkeinoministeriön alivaltiosihteeriksi, vastuualueenaan sodanjälkeisen talouden suunnittelu. Marraskuussa 1944 Ohlendorf ylennettiin kenraaliluutnantiksi ("SS-Gruppenführer und Generalleutnant der Polizei").


title: Otto Ohlendorf

text: Otto Ohlendorf tuomittiin Nürnbergin oikeudenkäynneissä kuolemaan ja hänet teloitettiin Landsbergin vankilassa hirttämällä 7. kesäkuuta 1951.


title: Otto Ohlendorf

text: Otto Ohlendorfin hahmo esiintyy Gerald Greenin kirjassa "Polttouhrit" ja teokseen perustuvassa samannimisessä televisiodraamassa.


title: Sidosryhmä

text: Yrityksen sidosryhmiä ovat kaikki tahot, joiden kanssa yritys on tekemisissä, joihin sen toiminta vaikuttaa ja jotka vaikuttavat sen toimintaan. Ilman sidosryhmiä yritys ei voi toimia. Erilaisia ryhmiä on yrityksen sisällä ja ulkopuolella.Sidosryhmäsuhteet ovat vuorovaikutussuhteita, eli panos–vastike –ajattelu. Esimerkiksi työntekijä – yritys:


title: Sidosryhmä

text: Työntekijä antaa:


title: Sidosryhmä

text: Yritys antaa:


title: Sidosryhmä

text: Jokainen sidosryhmä haluaa mahdollisimman suuren hyödyn panostuksestaan (esimerkiksi hyvää palkkaa, lisää palkkaa)


title: Sidosryhmä

text: Sidosryhmä -aiheeseen liitetään myös termit omistaja-arvo (shareholder value) sekä sidosresurssiarvo (stakeholder value), joka tarkoittaa sekä sidosryhmää että sidosresurssia.


title: Sidosryhmä

text: Lehtinen Jarmo R.: Asiakkuusstrategininen hallitus, s.75. Gummerus 2009


title: Erich Kempka

text: SS-Sturmbannführer Erich Kempka (16. syyskuuta 1910 – 24. tammikuuta 1975) toimi Adolf Hitlerin autonkuljettajana vuodesta 1934 lähtien. Hän oli Allgemeine-SS:n jäsen numero #2803. Hän oli polttamassa Hitlerin ja Eva Braunin ruumiita valtakunnankanslian pihalla keväällä 1945.


title: Erich Kempka

text: Kempka syntyi Oberhausenissa nuorimpana kymmenestä lapsesta. Hän työskenteli mekaanikkona autojen valmistajana toimineelle DKW:lle. Saksan kansallissosialistiseen työväenpuolueeseen hän liittyi 1. huhtikuuta 1930. Kaksi vuotta myöhemmin hän oli yksi SS-Begleit-Kommandon perustajista. Hän palveli Josef Terbovenin autonkuljettajana 29. helmikuuta 1932 saakka, kunnes hänestä tuli Hitlerin varakuljettaja.


title: Erich Kempka

text: Vuonna 1934 Kempka korvasi Julius Schreckin ja Emil Mauricen Hitlerin pääkuljettajana ja henkivartijana. Hän oli myös läsnä Ernst Röhmin pidätyksessä. Erich Kempka liittyi Lebensborn-seuraan 1. joulukuuta 1937. Hän myös sai Totenkopf-sormuksen Heinrich Himmlerilta. Hänen vaimonsa Gerda Daranowsky erosi ja nai kenraali Eckard Christianin, jonka kanssa oli sittemmin naimisissa aina vuoteen 1946. Nürnbergin oikeudenkäynnissä Kempka todisti nähneensä Martin Bormannin kuolleen puna-armeijan tulituksessa. Hän luonnehti myöhemmin Eva Braunia natsi-Saksan onnettomimmaksi naiseksi. Kempka vapautettiin 9. lokakuuta 1947.


title: Erich Kempka

text: Kempka esiintyi vuonna 1972 henkilöhahmona Mauri Sariolan kirjassa "Kolmannen valtakunnan kuningatar" ("Queen of the Third Reich"). Erich Kempka kuoli tammikuussa 1975 Freibergissä 64-vuotiaana.


title: Erich Kempka

text: Kempkan muistelmat ilmestyivät vuonna 1951 nimellä "Ich habe Adolf Hitler verbrannt" (ASIN B0000BK3ND, suomennettu nimellä "Minä poltin Adolf Hitlerin"). Ne julkaistiin uutena versiona vuonna 1975 nimellä "Die letzten Tage mit Adolf Hitler" (ISBN 3877250807).


title: Max von Laue

text: Max von Laue (9. lokakuuta 1879 – 24. huhtikuuta 1960) oli saksalainen fyysikko. Parhaiten von Laue tunnetaan ideastaan kiteisten aineiden tutkimisesta röntgensäteilyllä. Hän kehitti tälle röntgendiffraktiomenetelmälle myös teorian, jolla voitiin tulkita diffraktiokuvaajia ja saada tietoa aineiden kiderakenteista. Von Lauelle myönnettiin vuonna 1914 Nobelin fysiikanpalkinto röntgendiffraktion keksimisestä.


title: Max von Laue

text: Max von Laue opiskeli matematiikkaa, fysiikkaa ja kemiaa useissa eri yliopistoissa suoritettuaan 1898 asevelvollisuuden. Hän aloitti opiskelut Strassburgin yliopistossa, mutta siirtyi sieltä ensin Göttingenin yliopistoon, sitten Münchenin yliopistoon ja lopulta 1902 Berliinin yliopistoon. Berliinissä von Lauen opettajana toimi professori Max Planck. Vuonna 1903 von Laue valmistui tohtoriksi.


title: Max von Laue

text: Von Laue meni vuonna 1910 naimisiin Magdalena Degenin kanssa.


title: Max von Laue

text: Von Laue työskenteli ja luennoi useissa yliopistoissa. Hänet nimitettiin fysiikan professoriksi Zürichin yliopistoon 1912. Vaihdettuaan yliopistoa muutamaan otteeseen hän kuitenkin jäi pidemmäksi aikaa Berliinin yliopiston fysiikan professorin virkaan vuodesta 1919 aina vuoteen 1943.


title: Max von Laue

text: Uransa alkupuolella von Laue oli hyvin inspiroitunut Albert Einsteinin suhteellisuusteoriasta ja julkaisi monta tieteellistä artikkelia aiheesta vuosina 1907–1911. Hän myös julkaisi aiheesta kaksi kirjaa: yhden erityisestä suhteellisuusteoriasta 1912 ja toisen yleisestä suhteellisuusteoriasta 1921.


title: Max von Laue

text: Von Laue muistetaan parhaiten röntgensäteilyä käsittelevästä työstään, joka julkaistiin 1912. Työ toi hänelle Nobelin fysiikanpalkinnon vuonna 1914. Hänen nimensä esiintyy muun muassa käsitteessä "Laue-kuva", joka tarkoittaa polykromaattisella röntgensäteilyllä otettua diffraktiokuvaa yksittäiskiteestä.


title: Max von Laue

text: Vuonna 1932 von Laue esitti teoreettisesti miten kappaleen muoto vaikuttaa suprajohtavuuden katoamiseen suprajohteen ollessa magneettikentässä. Von Lauen esitettyä teoriansa kappaleen muodon vaikutuksesta kriittisen kentän suuruuteen, Walther Meissner teki merkittävän löydön, jonka mukaan suprajohteen sisällä ulkoinen magneettikenttä katoaa kokonaan, jos sen suuruus on alle kriittisen magneettikentän suuruuden.


title: Max von Laue

text: Huhtikuussa 1960 von Laue loukkaantui vakavasti ajaessaan töihin, kun hän ajoi autollaan kolarin juuri kortin saaneen moottoripyöräilijän kanssa. Laue kuoli muutamia päiviä onnettomuuden jälkeen 80-vuotiaana.


title: Tehtaan kenttä

text: Tehtaan kenttä on Valkeakoskella 1. kaupunginosassa sijaitseva jalkapallostadion, joka avattiin vuonna 1934. Stadion toimii Ykkösessä pelaavan FC Hakan kotikenttänä. Stadionin kapasiteetti on 3 200 katsojaa.


title: Tehtaan kenttä

text: Nykyisistä katsomoista Kivikatsomo on rakennettu vuonna 1960, Puukatsomo vuonna 1996 ja Päätykatsomo 2001. Valot Tehtaan kentälle saatiin ensimmäisen kerran jo vuonna 1960, mutta ne purettiin 15 vuotta myöhemmin. Nykyiset valot pystytettiin vuonna 1998. Vuosina 1975 ja 2001 Haka oli jonkin aikaa evakossa Apian kentällä, kun Tehtaan kentällä tehtiin mittavia remontteja. Vuoden 2001 remontissa kentän alle asennettiin lämmitysjärjestelmä.


title: Tehtaan kenttä

text: Kentän reunoilla oli aluksi juoksuradat, jotka kuitenkin poistettiin. Nykyään kenttä on tarkoitettu vain jalkapallokäyttöön. Yksi kentän katsomoista paloi taannoin maan tasalle paikallisten nuorten murtoyrityksen seurauksena. Turman positiivisena seurauksena paikalle rakennettiin kuitenkin uusi, entistä ehompi katsomorakennus lähemmäs nurmea.


title: Tehtaan kenttä

text: Stadionin katsomot ympäröivät kenttää kolmelta sivulta ja erikoisuutena voidaankin mainita ainoalta avoimelta sivustalta näkyvä Tervasaaren paperitehdas. Tehtaan kenttää ympäröi Eriksonin puisto. Tehtaan kentän kunnossapitovastuu on 1.3.2011 alkaen kaupungin liikuntatoimella, hallintovastuu FC Hakalla. Lisäksi puiston kunnossapito- ja hallintovastuu siirtyi 1.3.2011 alkaen Valkeakosken kaupungin liikuntatoimelle.


title: Tehtaan kenttä

text: Tehtaan kenttä on yksi parhaimmin varustelluista suomalaisista jalkapallostadioneista: kentällä on 1 400 luxin valaistus ja sekä itse kenttä että pääkatsomokin ovat lämmitettäviä. Kolmessa katetussa katsomossa on yhteensä 3 200 kuppi-istuimin varustettua istumapaikkaa, jotka on sijoiteltu hyvin lähelle itse ottelutapahtumaa. Stadionilla on uudistetut sosiaali- ja myyntitilat. Lisäksi kentän läheisyydessä on kaksi tenniskenttää, sekä pieni nurmikenttäalue junioreille.


title: Tehtaan kenttä

text: Tehtaan kentän yleisöennätys on peräisin Veikkausliigakaudelta 1999. Silloin FC Haka - HJK veti katsomoon 6 401 katsojaa.


title: Providencia (saari)

text: Providencia () on vuoristoinen saari, joka sijaitsee Karibialla Costa Rican ja Jamaikan puolivälissä. Vaikka saari on lähempänä Nicaraguaa, se kuuluu Kolumbialle ja on osa San Andrés, Providencia y Santa Catalinan departementtia. Saari on 7 kilometriä pitkä ja 3,5 kilometriä leveä, ja sen korkein kohta on 360 metriä merenpinnan yläpuolella. Vuoden 2005 väestönlaskennan mukaan siellä asui yli 4 100 ihmistä.


title: Providencia (saari)

text: Providencialla oli 1630–1640-luvuilla varhainen puritaaniyhdyskunta, joka oli Massachusettsiin perustetun yhdyskunnan sisarsiirtokunta.


title: Providencia (saari)

text: Saaren alkuperäinen väestö koostuu mustien orjien jälkeläisistä, jotka puhuvat äidinkielenään Jamaikan englantia mutta osaavat yleensä myös espanjaa. Vaikka Kolumbiasta tulleet siirtolaiset ovat lisänneet espanjan käyttöä Providencialla, he ovat yhä vähemmistönä saarella toisin kuin läheisellä San Andrésilla.


title: Providencia (saari)

text: Saaren pohjoispuolella on 995 hehtaarin luonnonpuisto (), jonka pinta-alasta 905 hehtaaria on merta. Luonnonpuistossa on suojeltuja koralliriuttoja, mangrovemetsikköjä, McBeanin laguuni ja Tres Hermanos -atolli.


title: Subliminal Genocide

text: Subliminal Genocide on yhdysvaltalaisen yhden miehen black metal -yhtyeen Xasthurin viides studioalbumi. Levyn promoversio levisi Internetiin jo vuoden 2005 puolella, mutta levyn virallinen versio julkaistiin syyskuussa 2006 sisältäen lähes täysin erilaisen kappalelistan.


title: Satulahuopa

text: Satulahuopa on yleisnimike satulan alla käytettäville kankaan-, huovan- tai esimerkiksi lampaannahankappaleille, joiden tarkoitus on suojella satulaa hevosen hieltä. Satulahuopa on satulaa suurempi mutta voi olla joko satulan muotoiseksi leikattu tai niin kutsuttu neliöhuopa.


title: Satulahuopa

text: Huopa asetetaan satulan alle, hevosen selän ja satulan väliin. Satulahuovan tehtävänä on ehkäistä hien imeytymistä satulan toppauksiin. Vaikka satulan kanssa lähes poikkeuksetta käytetään huopaa, satula tulee valita sen mukaan miten se istuu hevosen paljaaseen selkään. Huovan tarkoitus ei ole korjata satulan istuvuuden mahdollisia puutteita, eikä niitä yleensä voi satulanhuovan avulla korjatakaan. Nykyisin yleisimpiä ovat tehdasvalmisteiset satulahuovat, mutta satulan alla voi käyttää myös esimerkiksi tavallista vilttiä. Tehdasvalmisteisissa satulahuovissa on yleensä täytteenä vaahtomuovia ja pintamateriaalina tikattu puuvillasekoitekangas tai vastaava.


title: Satulahuopa

text: Hiertymien eli lyöttymien välttämiseksi satulahuovan tulee aina olla ehjä ja puhdas. Huovan on oltava myös malliltaan ja materiaaliltaan sellainen, että se pysyy hyvin paikallaan eikä rypisty. Satuloinnin yhteydessä on kuitenkin aina tarkistettava, ettei huopa ole satulan alta rypyssä. Jos huopana käytetään sopivan kokoiseksi taiteltua vilttiä, ryppyjen välttämiseen on kiinnitettävä erityisen paljon huomiota.


title: Satulahuopa

text: Eurooppalaistyyppisiin satuloihin tarkoitetuissa huovissa on kankaiset (usein nyloniset) lenkit, joiden avulla huopa kiinnitetään satulaan, tavallisimmin vastinhihnoihin alus- ja satulasiiven välissä. Lännensatuloiden kanssa käytettävissä huovissa lenkkejä ei ole. Kouluratsastuskilpailussa käytetään aina valkoista satulahuopaa.


title: Runni

text: Runni on kylä Iisalmessa Kiurujoen varrella, kaupungista runsaat 20 kilometriä Kiuruvedelle päin. Vuoden 1970 kuntaliitokseen asti Runni kuului Iisalmen maalaiskuntaan. Kylässä ja sen lähipiirissä sijaitsee n. 300 taloutta. Kylällä on oma kauppa ja koulu. Runnin kylä on omaleimainen: luonto ja varhaisen kylpylätoiminnan, laivaliikenteen ja rautatien historia ovat muokanneet siitä omaperäisen. Runni on yksi Iisalmen merkittävimmistä perinnemaisemakohteista ja museovirasto on listannut Runnin kylpylän ja Saarikosken kanavan valtakunnallisesti merkittäviin rakennettuihin kulttuuriympäristöihin Suomessa.


title: Runni

text: Kylän nimi tulee ruotsin kielen lähdettä tarkoittavasta sanasta "brunn". Runnin terveysvettä pulppuava lähde tuli tunnetuksi jo 1700-luvulla.


title: Runni

text: Kuopion kunnanlääkäri Emannuel Elfvenberg kulki virkamatkallaan 1770-luvulla pitkin Kiurujokea. Hän kohtasi paimenen, joka kaitsi lampaitaan. Elfvenberg kummasteli lampaiden sorkkia peittävää paksua ja punaisenruskeaa savikerrosta. Paimen kertoi lähettyvillä olevasta ehtymättömästä lähteestä, jonka vettä juodessaan lampaat likasivat itsensä.


title: Runni

text: Tarkemmin asiasta kyseltyään Elfvenberg sai kuulla, että lähteen vedellä oli suorastaan ihmeitä tekevä, parantava vaikutus. Eräs kalastajamökissä asuva vaimo oli kitunut pitkään sairaana, mutta juotuaan vettä hän oli parantunut kivuistaan ja vaivoistaan. Toinen tarina kertoi kuuromykästä, joka oli vettä juotuaan vaipunut pariksi vuorokaudeksi syvään uneen. Hänen herättyään kuulo ja puhekyky olivat palanneet.


title: Runni

text: Elfvenberg ilmoitti tiedot maan ylimmille lääkintäviranomaisille. Lähteen vesi tutkittiin ja sen havaittiin olevan poikkeuksellisen rautapitoista, tuolloisten arvioiden mukaan jopa parempaa kuin ulkomaiset kivennäis- ja terveysvedet.


title: Runni

text: Runnin lähteen maine alkoi levitä ja sen luo virtasi kiinnostuneita kaikkialta kotimaasta ja ulkomailtakin. Henrik Gabriel Porthanin 1794 kirjoittama artikkeli Runnin terveysvesilähteestä nosti suosion uusiin mittoihin. Rakennetun juomamajan ja kylpylän myötä Runnista kehittyi vähitellen vilkas kylä.


title: Runni

text: Nykyisin toimiva Runnin kylpylä on perustettu 1904. Spa hotel Runnin Kartano- ja Kylpylähotelleissa on yhteensä 81 huonetta ja lähes 200 vuodepaikkaa. Suomen merkkihenkilöistä Runnilla on vieraillut muun muassa Carl Gustaf Emil Mannerheim. Kylpylä järjestää vuosittain erilaisia tapahtumia, esimerkiksi juhannusjuhlia.


title: Runni

text: Nykyisin Kylpylähotellin toiminnasta vastaa Spa Hotel Runni Oy. Kylpylähotelli on peruskorjattu 2015.


title: Runni

text: Kylpylän vieressä toimii luontaishoitojen koulutuskeskus Runni-Instituutti. Instituutissa koulutetaan sauna- ja kylpyosaajia kylvettäjäkoulutuksessa, lisäksi jäsenkorjaajia, vyöhyke-, aroma- ja shiatsuterapeutteja. Ammattiin johtavien koulutusten lisäksi järjestetään lyhytkursseja. Runni-Instituutti aloitti toimintansa 2005 hankkeena. Nykyisin instituutti on osa Villa Runni Oy:n toimintaa. Yrityksellä on myös Sohvin Puoti ja Hoitola Sohvi.


title: Runni

text: Kiurujokeen alkujaan 1906 valmistuneen Saarikosken museokanavan restaurointi valmistui vuonna 2002. Runnilta on yhteys Kiuruvedelle kanavan kautta veneväylänä. Kiurujoessa on ennen Runnia Nivan maantiesilta. Runnin sataman jälkeen ennen Saarikoskea on Runnin riippusilta.


title: Runni

text: Runnin retkisatama on Kiurujoessa kylpylän rannassa. Iisalmesta on Runnille matkaa venereittiä pitkin noin 20,2 km. Kylpylän lisäksi alueella on kauppa ja polttoaineen jakelupaikka.


title: Runni

text: Iisalmen ja Ylivieskan välisen rautatien ensimmäinen seisake on taajamajunien käyttämä Runnin seisake. Aikataulun mukaan matka Iisalmesta Runnille kestää 12 minuuttia.


title: Taisto

text: Taisto on suomalainen miehen etunimi, joka lisättiin vuoden 1929 nimipäiväalmanakkaan pyrittäessä kehittämään entistä suomalaisempaa nimistöä.


title: Taisto

text: Nimi oli tullut käyttöön jo 1800-luvun lopulla, ja sen syntyyn vaikuttivat toisaalta Suomen kansallinen itsenäisyystaistelu, toisaalta työväenliike.. Nimi on tullut suosituksi erityisesti Suomen vasemmistolaisissa piireissä, mihin lienee osaltaan vaikuttanut Internationaalin kertosäkeen sanat: "Tää on viimeinen taisto", sekä myös Suomen romanien keskuudessa. Nimen suomalaiskansallisesta taustasta huolimatta etunimen suosiota vähensi muun väestön keskuudessa sen leimautuminen maan poliittiseen kielenkäyttöön 1970-luvulta alkaen vakiintuneen kommunistisen taistolaisliikkeen (katso Taisto Sinisalo) nimeen.


title: Taisto

text: Väestörekisterikeskuksen mukaan vuoden 1900-luvun alusta marraskuuhun 2017 mennessä etunimen Taisto on saanut 13 018 suomalaista miestä, joista hieman yli puolet on syntynyt 1940- ja 1950-luvuilla.


title: Taisto

text: Taiston nimipäivää vietetään Suomessa 7. marraskuuta. Päivä on sama kuin Venäjän lokakuun vallankumouksen vuosipäivä.


title: Partakone

text: Partakone eli parranajokone on kone, jolla voi ajaa parran. Partakoneista useimmat toimivat sähköllä ja kuivaa ihoa vasten. Partakoneissa on leikkauksen korkeudensäätö, kuinka pitkäksi leikattu parta halutaan jättää. Korkeudensäätöön on olemassa myös lisäosia, jotka pitävät partakoneen terätason iholta kauempana muutaman senttimetrin verran.


title: Partakone

text: Tunnettuja partakonemerkkejä ovat muun muassa Braun ja Philips.


title: Partakone

text: Sähköiseen parranajoon liittyy koneen puhdistus parrasta parranajon jälkeen. Muussa tapauksessa leikkaavat terät tukkeutuvat irronneista partakarvan osista ja koneen toiminta estyy. Puhdistamista varten partakoneiden mukana toimitetaan puhdistusharja. Joissain malleissa puhdistusharjaa ei tarvita, koska partakarvat voi poistaa koneesta vesihanan alla.


title: Partakone

text: Partaa voidaan leikata myös käsin partaveitsellä ja kertakäyttöisillä partahöylillä. Näillä menetelmillä käytetään apuna partavaahtoa tai vastaavaa kemiallista ainetta. Osassa partahöylistä on pieni paristolla toimiva moottori, joka tärisyttää terää.


title: Partakone

text: Perustyyppejä on kolme: "pyöröterämalli", jossa terät kiertävät kiekon sisällä paikallaan pysyvää vastaterää vasten, "teräverkkomalli", jossa terät liikkuvat puolisylinterimäisen teräverkon alla, ja sivuttaisliikkeeseen perustuva ""keritsinmäinen"" malli, jota usein käytetään lähinnä parran rajaukseen.


title: Partakone

text: Partakoneessa voi olla akku. Akkukäyttöisen partakoneen käyttö ei riipu sähkön saannista. Matkustuskäyttöön on olemassa myös paristokäyttöisiä partakoneita.


title: Erik Ågren

text: Erik Ågren (4. elokuuta 1924 Uusikaarlepyy – 12. maaliskuuta 2008 Korsnäs) oli suomenruotsalainen kirjailija ja entinen metallityöntekijä. Hänen esikoisromaaninsa "Sårad "("Haavoittunut") ilmestyi vuonna 1973, ja se kertoi sodan raakuudesta ja kirjailijan omista kokemuksista sodasta. Myöhemmät teokset käsittelivät muun muassa työläisiä, mutta hän kirjoitti myös lastenkirjan ("Sivs äventyr", 1984) ja runokokoelman. Lisäksi hän kirjoitti myös näytelmiä.


title: Erik Ågren

text: Kirjailijat Gösta Ågren ja Leo Ågren ovat hänen veljiään.


title: Beltwayn ampumistapaukset

text: Beltwayn ampumistapaukset tapahtuivat kolmen viikon aikana lokakuussa 2002 Yhdysvalloissa. Kaksi miestä, John Allen Muhammad ja Lee Boyd Malvo, surmasivat kymmenen ja haavoittivat vakavasti kolmea ihmistä AR-15-kiväärillä Washington DC:n lähistöllä, Baltimore-Washingtonin metropolialueen ympäristössä sekä Interstate 95:n varrella Virginiassa.


title: Beltwayn ampumistapaukset

text: Myöhemmin on selvinnyt, että miehet olivat kuukautta aiemmin syyllistyneet Louisianassa, Alabamassa ja Georgiassa ryöstöön ja murhiin, joiden yhteydessä kuoli kolme ihmistä. Tätä aiemmin he olivat tappaneet kolme ihmistä Kaliforniassa, Arizonassa ja Texasissa. Kaiken kaikkiaan parivaljakko surmasi siis 16 ihmistä.


title: Beltwayn ampumistapaukset

text: John Allen Muhammad sai kuolemantuomion osallisuudestaan. Lee Boyd Malvo tuomittiin elinkautiseen. Virginian osavaltio teloitti John Allen Muhammadin myrkkyruiskeella 10. marraskuuta 2009.


title: Live (AC/DC)

text: Live on australialaisen hard rock -yhtye AC/DC:n vuonna 1992 julkaistu livealbumi. Siitä julkaistiin kaksi CD:tä sisältävä tuplapainos samana vuonna. Albumi julkaistiin remasteroituna vuonna 2003 osana "AC/DC Remasters" -sarjaa.Vinyyli-LP sisältää samat kappaleet kuin .


title: Live (AC/DC)

text:
AC/DC julkaisi samana vuonna albumista videon nimeltä "Live at Donington".
Se sisälsi seuraavat kappaleet:


title: Vessapaperi

text: Vessapaperi eli WC-paperi on ohuehkoa, usein kaksikerroksista (toisinaan myös yksi-, kolme- tai nelikerroksista) pehmopaperia, jota käytetään useimmiten henkilökohtaisen hygienian ylläpitoon ulostamisen tai virtsaamisen jälkeen. Vessapaperia käytetään myös moniin muihin tarkoituksiin. Paperia säilytetään usein vessapaperitelineessä.


title: Vessapaperi

text: Suomessa WC-paperi vedetään WC-pöntöstä alas, kun taas esimerkiksi Kreikassa ja Venäjällä ei näin yleensä tehdä, vaan se laitetaan käytön jälkeen pöntön vieressä olevaan roskakoriin. Näin tehdään, jotta viemäri, jota ei ole siihen suunniteltu, ei tukkeutuisi ulosteiden mukana huuhdellusta vessapaperista. Eräissä maissa, kuten perinteisesti Thaimaassa ja Intiassa, WC-hygienia perustuu paperin sijasta pesemiseen, jolloin vessapaperia ei välttämättä käytetä lainkaan.


title: Vessapaperi

text: Vaikka paperia käytettiin kääre- ja pehmustusmateriaalina Kiinassa toiselta vuosisadalta lähtien ennen ajanlaskun alkua, ensimmäisten WC-papereiden käyttö ajoittuu varhaisen keskiajan Kiinaan, kuudennelle vuosisadalle jälkeen ajanlaskun alun. Vuonna 589 tiedemies ja viranhaltija Yan Zhitui (531–591) kirjoitti WC-paperin käytöstä:


title: Vessapaperi

text:
”En julkea käyttää WC-tarkoitukseen paperia, jolla on lainauksia tai kommentteja Viidestä klassikosta tai viisaiden nimiä.”
Myöhäisemmän Tang-dynastian (618-907) aikana Kiinaan saapunut muslimi arabimatkamies huomioi vuonna 851:


title: Vessapaperi

text: ”He (kiinalaiset) eivät ole varovaisia puhtauden kanssa, eivätkä pese itseään tarpeensa tehtyään; he vain pyyhkivät itsensä paperilla.”


title: Vessapaperi

text: Varhaisen 1300-luvun aikana (Yuan-dynastia) kirjattiin, että yksinomaan Zhejiangin maakunnan vuosittainen WC-paperin valmistus oli yhteensä kymmenen miljoonaa pakettia, kooltaan tuhannesta arkista kymmeneen tuhanteen arkkiin. Ming-dynastian (1368–1644) aikana kirjattiin vuonna 1393, että 720 000 arkkia WC-paperia (kooltaan 60 senttimetriä kertaa metri) valmistettiin Nanjingin Keisarillisen hovin yleistä käyttöä varten. Keisarillisen huoltoviraston (Bao Chao Si) arkistoissa samalta vuodelta lukee, että yksin keisari Hongwun keisarilliselle perheelle valmistettiin 15 000 arkkia erikoista pehmeärakenteista WC-paperia, joista jokainen arkki oli jopa parfymoitu.


title: Vessapaperi

text: Muualla varakkaat ihmiset käyttivät villaa, nauhaa tai hamppua pesutarpeisiinsa, kun vähemmän varakkaat ihmiset käyttivät kättään ulostaessaan jokiin tai puhdistivat itsensä monenlaisilla materiaaleilla kuten räteillä, puulastuilla, lehdillä, ruoholla, heinällä, kivellä, hiekalla, sammaleella, vedellä, lumella, maissinkuorilla, hedelmänkuorilla tai simpukankuorilla, maasta ja sääolosuhteista tai sosiaalisista käytännöistä riippuen. Antiikin Roomassa yleisesti käytettiin tikun päässä olevaa sientä, joka käytön jälkeen asetettiin takaisin ämpärilliseen suolavettä.


title: Vessapaperi

text: Scottin veljeksiin usein viitataan ensimmäisinä, jotka myivät rullattua ja perforoitua WC-paperia, mutta elleivät he tehneet niin ilman patenttia, 2000-luvulta tutun WC-paperin pakkauksineen saattoi alkuun New Yorkin Albanysta kotoisin oleva Seth Wheeler, joka hankki useita patentteja. Ensimmäinen merkintä koskee kaupallisten papereiden perforointia (25. heinäkuuta 1871, numero 117355). Hakemus sisältää kuvituksen perforoidusta WC-paperirullasta. 13. helmikuuta 1883 hänelle myönnettiin patentti numero 272369, joka esitti rullallista perforoitua kääre- tai WC-paperia tuettuna keskeltä putkilolla. Wheelerillä oli myös patentteja asennetuille kiinnikkeille, jotka kannattelivat rullia. Albany Perforated Wrapping Paper Companyn nimellä tuotetta valmistettiin vuodesta 1886 yhtiön tehtaalla Albanyn keskustassa.


title: Vessapaperi

text: Monilla puolilla maailmaa, etenkin siellä missä WC-paperi tai sen hävittämiseen tarvittavat putkistot eivät ole saatavilla tai kustannettavissa, WC-paperi ei ole käytössä. Puhdistus suoritetaan sitten toisilla tavoilla tai materiaaleilla kuten vedellä, käyttäen esimerkiksi bidet’tä, riepuja, hiekkaa, lehtiä (mukaan lukien merilevä), maissintähkiä, eläinten turkkeja tai keppejä. WC-paperi eroaa koostumukseltaan jonkin verran kasvopyyhkeistä ja on suunniteltu hajoamaan hajotuskaivoissa, joissa jotkut muut kylpyhuone- ja kasvopyyhkeet eivät. Useimmat hajotuskaivovalmistajat neuvovat välttämään paperituotteita, jotka eivät ole hajotuskaivoturvallisia.


title: Vessapaperi

text: Suomessa WC-paperin valmistus aloitettiin Nokian paperitehtaalla vuonna 1902. G. A. Serlachius Oy:n Mäntän tehtaalla aloitettiin valmistus vuonna 1908. Nykymuotoista krepattua pehmopaperia alettiin tehdä Suomessa 1950-luvulla, ensimmäisen kerran 25. tammikuuta 1954 Nokialla PK III -koneella.


title: Vessapaperi

text: Sittemmin Mäntän tehtaan valmistamat tuotteet tulivat näkyväksi alan toimijaksi. Niistä koottiin yhtenäinen tuoteperhe, jonka kattonimeksi tuli Serla. Aivan joka paikassa tehtaan johto ei aluksi sallinut nimeä käytettävän: sitä ei saanut panna WC-papereihin eikä terveyssiteisiin. Pian kielto kumoutui ja myös nämä pääsivät Serla-sateenvarjon suojiin.


title: Vessapaperi

text: Kuluttajan erilaiset toiveet alkoivat 1980-luvulla näkyä myös arkisissa tuotteissa. Jotkut halusivat huippulaatuista vessapaperia, laadukkaat perustuotteet riittivät osalle, toiset valitsivat paperinsa puhtaasti hinnan perusteella. Luontoarvotkin nostivat päätään.


title: Vessapaperi

text: Vessapaperin etuina ovat sen helppokäyttöisyys, hyvä imukyky ja helppo hävittäminen huuhtelemalla se vessasta alas. Useimmat modernit viemärijärjestelmät, mukaan lukien septitankit, selviytyvät vessapaperista muun jätteen ohella.


title: Vessapaperi

text: Vessapaperia on saatavilla usealla erityyppisellä paperilla, värityksillä, koristeilla tai kuvioinneilla, niin, että jokaiselle löytyy mieleisensä. Osa vessapaperista tehdään kierrätetystä paperista, tosin huomattava määrä tehdään puupohjaisesta sellusta. WC-paperin ympäristökuormitukseen vaikuttavat myös mm. mahdollinen paperin valkaisu, valmistusprosessin energiankulutus, sekä valmistusprosessin aikaisen päästöt vesistöihin ja ilmaan. Ympäristön kannalta parhailla WC-papereilla on useimmiten ympäristömerkki. Vessapaperilaadut eroavat toisistaan huomattavasti teknisten ominaisuuksien suhteen (koko, paino, karkeus, pehmeys, kemikaalipitoisuus, kulutuksenkestävyys, imukyky jne.). Suurimmat yritykset tekevät yksityiskohtaisia, tieteellisesti tehtyjä markkinatutkimuksia määritelläkseen, mitkä tekniset ominaisuudet sopivat tietyille markkinoille ja kohderyhmille. Modernissa vessapaperissa saattaa olla kevyt aloe-, voide- tai vahapinnoite karheuden vähentämiseksi. Laatua arvioidaan usein perustuen paperin paksuuteen (kerrosten määrään), karkeuteen ja kestävyyteen.


title: Vessapaperi

text: WC-paperiin on myös painettu kuvia mm. söpöistä sarjakuvahahmoista, epäsuosituista politiikan henkilöistä ja yhden dollarin seteleistä. WC-paperia on myös käytetty kampanjointiin hyvän asian puolesta. Rintasyövänvastaisen Roosa Nauha -kampanjan aikana päivittäistavarakaupoissa on ollut myynnissä vaaleanpunaista WC-paperia.


title: Leo Ågren

text: Karl Leo Johannes Ågren (26. heinäkuuta 1928 Uusikaarlepyy – 7. kesäkuuta 1984 Tukholma, Ruotsi) oli suomenruotsalainen kirjailija, jonka veljet olivat Erik Ågren ja Gösta Ågren.


title: Leo Ågren

text: Ågren työskenteli latojana ensin Uudessakaarlepyyssä vuoteen 1948 saakka ja Pietarsaaressa vuosina 1951–1960. Myöhemmin hän muutti Ruotsiin ja oli Dagens Nyheter-lehden palveluksessa latojana 1964–1976.


title: Leo Ågren

text: Ågrenin esikoisromaani "Hunger i skördetid" käsitteli Pohjanmaan tilattoman väestön elämää. Hän kirjoitti myös torppariaiheisen "Kungsådern"-romaanitrilogian jonka tapahtumat ulottuivat 1700-luvun alusta vuoteen 1918.


title: To Violate the Oblivious

text: To Violate the Oblivious on yhdysvaltalaisen yhden miehen black metal -yhtye Xasthurin neljäs studioalbumi, joka julkaistiin vuonna 2004.


title: To Violate the Oblivious

text: Moribund Cult -levy-yhtiö julkaisi levystä vuonna 2005 remasteroidun version, joka sisältää lisäkappaleen "Reflecting Hateful Energy". Perverted Taste -levy-yhtiö taas julkaisi albumista 500 kappaletta painetun tupla-LP:n, joka sisältää lisäkappaleen "At the Pagan Samhain", joka on alun perin Gravelandin kappale.


title: Scott Asheton

text: Scott Asheton (16. elokuuta 1949 – 15. maaliskuuta 2014) oli yhdysvaltalainen rumpali, joka tunnettiin parhaiten The Stooges -yhtyeestä. Asheton soitti The Stoogesin kaikilla albumeilla.


title: Scott Asheton

text: Scott Asheton syntyi Washingtonissa. 14-vuotiaana hän muutti perheensä mukana Ann Arboriin. Siellä Asheton tutustui veljensä Ronin kanssa Dave Alexanderiin ja Iggy Popiin. He perustivat vuonna 1967 The Stooges -rockyhtyeen. Ashetonista oli ensin tarkoitus tulla sen laulaja, mutta lopuksi hänestä tuli sen rumpali. Iggy Pop opetti Ashetonin soittamaan rumpuja. Ashetonin raju ja luja soittotyyli on ollut esikuvana ja mallina lukuisille myöhemmille punk-rumpaleille.


title: Scott Asheton

text: The Stooges levytti vuosina 1969 ja 1970 albumit "The Stooges" ja "Fun House", joiden jälkeen yhtyeen toiminta muuttui epäsäännölliseksi. Valtaosa sen jäsenistä kärsi huumeriippuvuudesta. Vuonna 1972 Ron Asheton oli siirtynyt basistiksi, ja kitaristiksi oli tullut James Williamson. Yhtye sai apua ja tukea David Bowielta ja levytti kolmannen albuminsa "Raw Powerin". Mikään albumi ei kuitenkaan saanut suurta suosiota. Yhtye hajosi tämän sekä muiden ongelmien takia vuonna 1974.


title: Scott Asheton

text: The Stoogesin jälkeen Asheton jatkoi Iggy Popin kanssa esiintymistä toimien tämän taustayhtyeen rumpalina vuonna 1978. Hän myös toimi rumpalina Scott Morganin ja Fred ”Sonic” Smithin yhtyeissä sekä Sonic’s Rendezvous Bandissa. Niitä seurasivat Destroy All Monsters ja Dark Carnival. Hänen aikansa näissä yhtyeissä jäi aina lyhyeksi. Asheton ei erityisemmin menestynyt 1980- ja 1990-luvuilla. Hän elätti itsensä pääasiassa muilla töillä kuin soittamisella. Asheton muutti näinä aikoina Ann Arborista Floridaan, jossa perusti perheen.


title: Scott Asheton

text: The Stooges teki paluun vuonna 2003. Sitä edelsi Ashetonin veljesten sekä Mike Wattin perustama tribuuttiyhtye. Iggy Pop halusi liittyä heidän mukaansa muutaman vuoden toiminnan jälkeen ja tämä johti Stoogesin paluuseen. Yhtye oli noussut suosioon Iggyn aloitettua soolouransa 1970-luvulla. He kiersivät maailmaa paljon ja julkaisivat "The Weirdness" -albumin. Ron Asheton kuoli vuonna 2009, minkä jälkeen James Williamson palasi takaisin yhtyeen kitaristiksi. Veljensä kuoleman jälkeen Asheton ja Iggy jäivät The Stoogesin viimeisiksi eläviksi alkuperäisjäseniksi.


title: Scott Asheton

text: Kesäkuussa 2011 The Stoogesin Hellfest-festivaaliesiintymisen jälkeen Asheton sai vakavan aivohalvauksen, josta hän ei koskaan toipunut täysin. Hän soitti tämän jälkeen enää vain satunnaisia keikkoja, koska pitkät kiertueet kävivät hänelle liian raskaiksi. Hänen paikkansa The Stoogesissa otti Toby Dammit. Asheton kuoli sydänkohtaukseen 64-vuotiaana 15. maaliskuuta 2014.


title: Kuurna

text: Kuurna on Kajaanin kaupunginosa, joka sijaitsee noin 2 kilometrin päässä keskustasta, Kajaaninjoen pohjoispuolella.


title: Kuurna

text: Siellä sijaitsee mm. Kätönlahden koulu, sekä vain hieman Lehtikaankaalaista kioskia suurempi lähikauppa, Siwa. Kisatorin K-Market on rakennettu aivan Kuurnan rajalle, ilmeisesti maanmittausvirheen vuoksi.


title: Kuurna

text: Kuurnan kaupunginosaan kuuluvat myös seuraavat alueet: Kulttuurikeskus, Puomirinne, Kisarinne, Heinisuo, Kuurnanranta, Kättö, Kätönlahti, Kangaspuro, sekä Äkälänniemi.


title: Kuurna

text: Kuurnassa on myös pienehkö lampi, joka on todellisuudessa Kajaaninjoen lahti, nimeltään Kätönlahti. Se on kuroutunut aikoinaan lammeksi Kuurnantien rakentamisen yhteydessä.


title: Kuurna

text: Lisätietoa


Kuurna


title: Vahinkovakuutus

text: Vahinkovakuutus on vakuutus, joka otetaan esinevahingon, vahingonkorvausvelvollisuuden tai muun varallisuusvahingon aiheuttaman menetyksen korvaamiseksi. Vakuutuksen tarkoituksena on korvata se vahinko, joka on aiheutunut vakuutustapahtumasta. Samalle tai samankaltaiselle vaaralle alttiina olevat henkilöt jakavat vaarasta aiheutuvan riskin keskenään siten, että kukin suorittaa vakuutukselle määrätyn maksun ja näin kertyneillä varoilla maksetaan jotakuta henkilöä kohdannut vahinko.


title: Vahinkovakuutus

text: Vahinkovakuutus on muodoltaan sopimus, jonka osapuolia ovat vakuutusyhtiö ja vakuutuksen ottaja. Vakuutussopimuksen sisältö on määritelty vakuutuskirjassa sekä sopimuksen osana olevissa yleisissä ja erityisissä vakuutusehdoissa.


title: Vahinkovakuutus

text: Yleisimpiä vahinkovakuutuksia ovat:


title: Vahinkovakuutus

text: Suomessa vahinkovakuutustoimintaa saavat harjoittaa kotimaiset vakuutusyhtiöt, vakuutusyhdistykset sekä Euroopan talousalueella toimivat ulkomaiset yhtiöt. Vakuutusyhtiöiden toimintaa valvoo vakuutusvalvontavirasto.


title: Vahinkovakuutus

text: Suomen vahinkovakuutusmarkkinat ovat hyvin keskittyneet. Finanssialan Keskusliiton tilastojen mukaan vuonna 2006 kolmen suurimman vahinkovakuutusyhtiön yhteenlaskettu markkinaosuus oli lähes 70 %. Suurimmat yhtiöt olivat If (markkinaosuus 26,9 %), Pohjola Vakuutus (22,6 %) sekä Vahinko-Tapiola (19,0 %).


title: Vahinkovakuutus

text: Vahinkovakuutuspalveluita saa myös pankkipalvelujen yhteydessä. Suomessa on 2000-luvulla syntynyt useita pankkien ja vakuutusyhtiöiden kumppanuuksia ja yhdistymisiä. Asiakkaalle pankki- ja vakuutusasioiden yhdistäminen voi tuoda keskittämisetuja ja ajansäästöä. On arveltu, että talouskriisi nopeuttaa pankki- ja vakuutusalan yhdentymistä Suomessa.


title: Vahinkovakuutus

text: Vahinkovakuutuksia saa ainakin seuraavista pankeista:


title: Woo Bum-Kon

text: Woo "Power" Bum-Kon (24. helmikuuta 1955 – 28. huhtikuuta 1982) oli eteläkorealainen poliisi, joka suoritti tunnetun historian toiseksi pahimman killing spree -murhan. (). Hän tappoi 57, mukaan lukien itsensä, ja haavoitti 35 ihmistä Sang-Namdossa, Etelä-Koreassa. Tapauksen johdosta Etelä-Korean sisäministeri Suh Chung Hwa erosi tehtävästään.


title: Woo Bum-Kon

text: Woo oli riidellyt naisystävänsä kanssa iltapäivällä 27.4.1982. Raivostuneena hän lähti poliisiasemalle, jossa hän kulutti aikaansa asevarastossa viskiä juoden. Humalluttuaan hän kokosi asearsenaalin, mukaan lukien kranaatteja ja kivääri.


title: Woo Bum-Kon

text: Hän lähti kiertelemään talosta taloon esiintyen virkatehtävässä olevana poliisina. Ihmiset tunsivat olonsa turvalliseksi ja päästivät hänet sisään. Päästyään taloon sisälle hän ampui uhrinsa tai räjäytti kranaatilla. Hän kiersi 5 kylää ja jatkoi murhaamista 8 tuntia.


title: Woo Bum-Kon

text: Lopulta hän sitoi kaksi kranaattia itseensä, otti kolme panttivankia ja räjäytti kranaatit, tappaen itsensä ja viimeiset kolme uhria.


title: Telepathic with the Deceased

text: Telepathic with the Deceased on yhdysvaltalaisen yhden miehen black metal -yhtyeen Xasthurin kolmas studioalbumi, ensimmäinen vuonna 2004 julkaistuista.


title: Telepathic with the Deceased

text: From Beyond julkaisi levystä 999 kappaletta painetun tupla-LP:n, joka sisältää mm. Judas Iscariot -coverin ja harjoituskappaleita vuosilta 1998 ja 2004.


title: Terveystieteet

text: Terveystieteet on ryhmä tieteenaloja, joiden avulla voidaan kehittää ja arvioida ihmisen terveyttä sekä edistää yksilöiden, perheiden ja koko väestön hyvinvointia.


title: Terveystieteet

text: Näihin tieteenaloihin luetaan esimerkiksi:Vuodesta 1999 alkaen Suomessa on toiminut Terveystieteiden yliopistoverkosto eli TerveysNetin jonka muodostaa kuusi terveystieteiden koulutusta tarjoavaa ja terveystieteellistä tutkimusta tekevää yliopistoa.


title: Terveystieteet

text: Lääketieteen termit -kirjan mukaan "Terveystieteet" on ryhmä tieteitä, joihin kuuluvat mm. lääketiede, hoitotiede, lääketieteellinen sosiologia ja terveystaloustiede.


title: Pablo Zabaleta

text: Pablo Javier Zabaleta Girod (s. 16. tammikuuta 1985 Buenos Aires, Buenos Airesin maakunta, Argentiina) on argentiinalainen jalkapalloilija, joka edustaa englantilaista West Ham Unitedia. 174 senttimetriä pitkä Zabaleta pelaa oikealla laidalla, joko puolustuksessa tai keskikentällä. Zabaletalla on myös Espanjan kansalaisuus.


title: Pablo Zabaleta

text: Zabaletan ammattilaisura alkoi San Lorenzossa kaudella 2002–03. Hänen parhaat saavutuksensa seurassa olivat kakkossijat Apertura-sarjassa 2002 ja Recopa Sudamericanassa 2003. Pelattuaan San Lorenzossa kolme kautta hän siirtyi Espanyoliin. Vuonna 2006 hän voitti Espanyolin paidassa Copa del Reyn eli Espanjan Cupin. Seuraavalla kaudella seura selviytyi loppuotteluun Eurooppa-liigassa.


title: Pablo Zabaleta

text: Zabaleta siirtyi Manchester Cityyn kesällä 2008. Hän on voittanut Cityssä Valioliigan mestaruuden 2012 ja 2014, FA Cupin 2011 sekä liigacupin 2014 ja 2016. Cityn kannattajat valitsivat hänet seuran kauden pelaajaksi 2012–2013. Hänet valittiin myös Valioliigan kauden joukkueeseen 2012–2013.


title: Pablo Zabaleta

text: Argentiinan maajoukkueessa Zabaleta on esiintynyt 54 kertaa. A-maajoukkuedebyyttinsä hän teki elokuussa 2005 Unkaria vastaan pelatussa ottelussa. Hän kuului olympiakultaa voittaneeseen Argentiinan joukkueeseen Pekingissä 2008. Hän pelasi MM-kilpailuissa 2014 kaikissa seitsemässä ottelussa Argentiinan saavuttaessa hopeaa. Myös Copa Americassa 2015 hän kuului Argentiinan hopeajoukkueeseen. Nuorten maajoukkueissa Zabaletan paras saavutus on alle 20-vuotiaiden maailmanmestaruus vuodelta 2005.


title: Sonic’s Rendezvous Band

text: Sonic’s Rendezvous Band oli yhdysvaltalainen rockyhtye, joka vaikutti Detroitissa 1970-luvulla. Yhtye koostui detroitilaisen rockin keskeisistä hahmoista: laulaja-kitaristi Fred ”Sonic” Smith oli aiemmin soittanut MC5:ssa, laulaja-kitaristi Scott Morgan The Rationalsissa, rumpali Scott Asheton The Stoogesissa ja basisti Gary Rassmussen The Upissa.


title: Sonic’s Rendezvous Band

text: MC5:n hajottua vuodenvaihteessa 1972–1973 Fred ”Sonic” Smith perusti lyhytaikaiseksi jääneen yhtyeen Ascension. Vuonna 1974 hän liittyi kitaristiksi Scott Morgan Groupiin ja soitti yhtyeen singlellä "Slow Down Take A Look". Scott Morgan Groupista muotoutui pian Sonic’s Rendezvous Band.


title: Sonic’s Rendezvous Band

text: Yhtye äänitti ainoan singlensä "City Slang" vuonna 1976, mutta se julkaistiin vasta seuraavana vuonna. Yhtye äänitti samassa sessiossa myös toisen kappaleen "Electrophonic Tonic", mutta se ei päätynyt singlelle. Levyn b-puolella on mono-versio "City Slangistä".


title: Sonic’s Rendezvous Band

text: Vuonna 1978 Sonic’s Rendezvous Band soitti ilman Scott Morgania Iggy Popin kiertueella taustayhtyeenä. Ryhmä esiintyi tuolloin myös Helsingin Kulttuuritalolla.


title: Sonic’s Rendezvous Band

text: Sonic’s Rendezvous Band keikkaili runsaasti vuosina 1976–1980, mutta yhtyeen energinen rock ei herättänyt levy-yhtiöiden kiinnostusta. Vasta myöhemmin "City Slang" on noussut detroitilaisen rockin klassikoksi, ja kappaletta ovat versioineet muun muassa ruotsalainen The Hellacopters ja detroitilainen Back in Spades. Jälkimmäisessä soitti kitaraa Fred ”Sonic” Smithin poika Jackson Smith.


title: Sonic’s Rendezvous Band

text: The Hellacoptersin Nicke Andersson ja Scott Morgan perustivat 1990-luvun lopulla The Hydromatics -yhtyeen, jonka kahdella albumilla on useita versioita Sonic’s Rendezvous Bandin kappaleista.


title: Sonic’s Rendezvous Band

text: Sonic’s Rendezvous Bandin livenauhoituksia julkaistiin kokoelmilla "Sweet Revenge" (Mack Aborn, 1999) ja "City Slang" (Mack Aborn, 2000). Vuonna 2006 ilmestyi kuuden cd:n boksi "Sonic’s Rendezvous Band" (Easy Action), jolle on koottu yhtyeen studio-, treeni- ja liveäänityksiä. Mack Aborn on julkaisemassa vielä kolmannen kokoelman nimeltä "American Boy".


title: The Funeral of Being

text: The Funeral of Being on yhdysvaltalaisen yhden miehen black metal -yhtyeen Xasthurin toinen studioalbumi.


title: The Funeral of Being

text: Displeased Records julkaisi levystä 666 kappaletta painetun tupla-LP:n vuonna 2004, joka sisältää yhden ennenjulkaisemattoman kappaleen ja Forgotten Woods -coverin.


title: Nakhthorheb

text: Nakhthorheb oli kahden Egyptin 30. dynastian faaraon nimi:


title: Talvikaktukset

text: Talvikaktukset ("Schlumbergera") eli syys-, marraskuun- ja joulukaktukset kuuluvat kaktuskasveihin ("Cactaceae"). Ne kuuluvat lehtikaktuksiin. Lehtikaktukset ovat erittäin helppoja hoitaa ja myös melko yleisiä. Marraskuun- ja joulukaktuksia myydään useissa kasveja myyvissä liikkeissä joulun ja syksyn aikana.


title: Talvikaktukset

text: Villit talvikaktukset elävät Brasiliassa, mutta niistä on tehty risteytyksiä huonekasveiksi 1800-luvulta asti. Niissä on lohenpunainen, oranssinpunainen, valkoinen tai keltainen kukka. Lehtikaktukset ovat mehevälehtisiä kasveja.


title: Talvikaktukset

text: Talvikaktukset kasvavat luonnossa päällyskasveina puiden oksilla tai kallioilla ja ovat runsaasti haaroittuvia pensaita. Varret ovat nivelikkäät, litteät, kaksi-, harvoin kolmipalteiset tai liereät. Piikit ovat sukasmaisia, lyhyitä tai puuttuvat. Kukat sijaitsevat varren päässä ja ovat säteittäisiä tai vahvasti vastakohtaisia, väriltään vaihtelevia. Pohjus on maljamainen ja siinä on kehälehtiä muistuttavia suomuja. Heteet kiinnittyvät pohjusmaljaan ja muodostavat lyhyen putken vartalon ympärille. Hedelmä on talvikaktuksilla marjamainen ja kehälehdet ovat siinä jäljellä. Siemenet ovat soikeita tai munuaismaisia, kiiltävänruskeita tai mustia.


title: Talvikaktukset

text: Talvikaktukset ovat kotoisin Itä-Brasilian vuorilta. Lajit kasvavat Atlantin rannikon osavaltioissa (São Paulo, Rio de Janeiro, Espirito Santo, Minas Gerais).


title: Talvikaktukset

text: Talvikaktusten sukuun sisällytetään yhdeksän lajia, joista kolme on risteymiä:


title: Talvikaktukset

text: Lehtikaktuksia kastellaan kuten muitakin kaktuksia, mutta usein hiukan enemmän. Jos lehtikaktus alkaa osoittaa näivettymisen merkkejä, sille tulee antaa vettä. Mullan vaihto kerran 4 vuodessa. Kasvi tosin kasvaa nopeammin suuremmassa ruukussa. Käytä joulu- ja marraskuunkaktuksille erityistä multaseosta, jossa on hiekkaa ja kevytsoraa (vaihtoehtoisesti myös valmista kaktusmultaa), kukkamultaa, turvetta ja vaikkapa orkideamultaa. Mullan ja kasteluveden tulisi olla mahdollisimman hapanta tai sadevettä.


title: Kirby’s Dream Land

text: Kirby’s Dream Land on HAL Laboratoryn kehittämä ja Nintendon vuonna 1992 julkaisema tasohyppelypeli Game Boylle.


title: Kirby’s Dream Land

text: Peli on ensimmäinen useista Kirby-peleistä ja siinä ilmenee useita tyypillisiä Kirbyn kykyjä, joita myöhemminkin käytetään Kirby-peleissä, kuten hahmon kyky lentää ja imeä vihollisia sekä esineitä suuhunsa. Huomattava ero tuleviin osiin on kuitenkin se, ettei Kirby kykene tässä osassa varastamaan vihollisten kykyjä. Taitojen lisäksi, myös useat pääviholliset, peliympäristöt sekä musiikki tavataan myöhemmissä osissa.


title: Pablo Cavallero

text: Óscar Pablo Cavallero Rodríguez (s. 13. huhtikuuta 1974, Lomas de Zamora, Argentiina) on argentiinalainen jalkapallomaalivahti, joka edustaa espanjalaista Levantea. 184 senttimetriä pitkällä Cavallerolla on myös Italian kansalaisuus.


title: Pablo Cavallero

text: Cavallero aloitti ammattilaisuransa Velez Sarsfieldissä kaudella 1995/96. Kolmen Velez-kauden jälkeen hän teki kauden mittaisen visiitin Union de Santa Fen joukkueeseen, josta hän siirtyi pian Espanjaan. Seura oli barcelonalainen RCD Espanyol. Myöskään Espanyolissa Cavallero ei viettänyt yhtä kautta enempää, vaan teki sopimuksen Celta Vigon kanssa. Hän edusti Celtaa vuosina 2000–2005, kunnes siirtyi nykyiseen seuraansa. Vuonna 2000 hän oli voittamassa Copa del Reytä eli Espanjan Cupia.


title: Pablo Cavallero

text: Argentiinan maajoukkueessa Cavallero on pelannut 19 ottelua, joista ensimmäisen lokakuussa 1996 Venezuelaa vastaan. Hän kuului maajoukkueeseen vuoden 1996 olympialaisissa sekä vuosien 1998 ja 2002 MM-kisoissa. Jälkimmäisissä kisoissa, joissa Argentiina jäi suureksi yllätykseksi alkulohkoon, Cavallero pelasi täydet minuutit kaikissa kolmessa ottelussa. Neljä vuotta aikaisemmin hän oli saanut tyytyä vaihtopenkillä istumiseen Carlos Roan vastatessa torjuntatehtävistä.


title: Agricola (internetportaali)

text: Agricola–Suomen humanistiverkko (aiemmin Agricola-Suomen historiaverkko) on suomalainen humanistisen alan internetportaali.


title: Agricola (internetportaali)

text: Agricola–Suomen humanistiverkko on humanistisia tieteitä yleistajuistava verkkojulkaisukokonaisuus, joka samalla toimii tieteenaloja kokoavana ja yhteistoimintaa synnyttävänä foorumina. Sen perustivat yliopistojen laitokset, alan seurat ja muistiorganisaatiot vuonna 1996 alunperin historia-alaa palvelevaksi sivustoksi. Muita humanistisia aloja palvelevaksi kokonaisuudeksi portaali laajeni 2018 alussa ja samalla sen nimi muutettiin Agricola–Suomen humanistiverkoksi. Portaalin tavoite on eheyttää pirstaloitunutta humanistista tiedejulkisuutta esimerkiksi kokoamalla yhteen ja tiedottamalla alan julkaisujen sisällöistä. Sen tarkoitus on luoda yhteys humanistista tietoa ylläpitävien ja tuottavien instituutioiden ja tiedon käyttäjien välille ja pyrkiä tiedon helpompaan hyödyntämiseen opetuksessa ja tutkimuksessa. Portaaliin kuuluvat linkkikirjaston ja erilaisten tapahtumailmoitus- apuraha- ja työpaikkailmoitus -tietokantojen lisäksi Agricolan tietosanomat verkkolehti, H-verkko-sähköpostilista, uutis- ja keskustelufoorumit, "Agricolan kirja-arvostelujulkaisu", tieteellisten verkkolehtien ja blogien seurantasivut, julkaisusarja, Facebook ja Twitter-sivut, sekä referee verkkojulkaisu "Ennen ja nyt". Sivusto on keskittynyt Suomeen liittyvään aineistoon ja palveluihin, ulkomaisista on koottu vain keskeisimpiä.


title: Agricola (internetportaali)

text: Hankkeen käynnistivät vuonna 1996 Helsingin yliopiston yhteiskuntahistorian laitos, Tampereen yliopiston historiatieteen laitos ja Turun yliopiston historian laitos. Agricolassa ovat mukana myös Kansallisarkisto, Kansalliskirjasto, Eduskunnan kirjasto, Turun yliopiston kirjasto, Jyväskylän yliopiston kirjasto, Museovirasto, Suomen Historiallinen Seura, Suomalaisen kirjallisuuden seura SKS, Elinkeinoelämän keskusarkisto, Kotimaisten kielten tutkimuskeskus, Suomen museoliitto ja opetushallitus. Opetusministeriö on myöntänyt hankkeelle rahoitusta vuosille 1996–1998. Rahoituksesta huolehtivat vuonna 1999 Tampereen ja Turun yliopistojen historian laitokset. Vuodesta 2000 Agricola-projekti on ollut mukana Historian valtakunnallisessa verkko-opetushankkeessa.


title: Agricola (internetportaali)

text: Vuoden 2000 alusta hanketta ovat rahoittaneet Helsingin yliopiston historian, kirkkohistorian ja yhteiskuntahistorian laitokset, Joensuun yliopiston historian laitos Jyväskylän yliopiston historian laitos, Oulun yliopiston historian laitos, Suomalaisen Kirjallisuuden Seura (SKS), Suomen Historiallinen Seura, Tampereen yliopiston historiatieteen laitos sekä Turun yliopiston historian ja poliittisen historian laitokset. Kordelinin säätiö on rahoittanut hanketta vuonna 2002 ja 2006. Vuonna 2002 ja 2015 hanketta on rahoittanut Suomen Kulttuurirahasto. Agricolan Tietosanomat ja Ennen ja nyt -lehdet ovat saaneet Opetusministeriön kulttuurilehtitukea vuosina 2001–2006.


title: Agricola (internetportaali)

text: Portaalin kokonaisuuteen kuuluvat humanistista alaa palveleva verkkosivusto sekä Valtakunnallinen humanistinen verkko-opetus. Portaalin keskeisiä toimintoja ovat H-verkko-sähköpostilista, keskustelufoorumit, sekä neljä kertaa vuodessa ilmestyvä vertaisarvioitu historia-alan verkkojulkaisu Ennen ja nyt . Portaali julkaisee kirja-arvosteluja, valtakunnallista humanistisen alan tapahtumakalenteria, tutkimus- ja artikkelipyyntöilmoituksia sekä työpaikkailmoituksia. Agricolan julkaisusarja seuraa ajankohtaisia humanistisen alan ilmiöitä ja koostaa niistä temaattisia kokonaisuuksia sekä julkaisee tekstejä ja dokumentteja, joita muuten olisi hankala tavoittaa, joita ei ole aiemmin suomennettu tai joiden painos on loppu.


title: Hermano

text: Hermano on vuonna 1998 perustettu yhdysvaltalainen stoner rock -yhtye. Yhtye perustettiin useiden eri yhtyeiden muusikoiden sivuprojektina. Hermano sai stoner rock -piireissä superyhtyeen maineen johtuen kaikkien soittajien aiemmasta menestyksestä.


title: Hermano

text: Hermano perustettiin Yhdysvalloissa vuonna 1998 useiden eri muusikoiden sivuprojektina. Alkuperäinen kokoonpano koostui laulaja John Garciasta (Kyuss, Unida), basisti Dandy Brownista (Orquesta del Desierto), rumpali Steve Earlesta (Afghan Whigs) ja kitaristeista Mike Callahan (Earshot, Disengage) ja David Angstrom (Banger, Supafuzz, Black Cat Bone, Devil May Care). Kaikki yhtyeen jäsenet asuvat eri kaupungeissa ja nauhoittavat sen takia osuutensa levyille erikseen.


title: Hermano

text: Keväällä 1999 Hermano aloitti ensimmäisen albuminsa nauhoitukset. Albumi oli valmis julkaistavaksi talvella 2000, mutta erinäisistä sopimusteknisistä asioista johtuen albumin julkaiseminen viivästyi lähes kaksi vuotta. Viimein, vuonna 2002 Teepee Records julkaisi yhtyeen debyyttialbumin "Only a Suggestion". Albumi sisälsi kahdeksan kappaletta, ja sen vastaanotto niin fanien kun kriitikoidenkin osalta oli hyvä.


title: Hermano

text: Kaksi vuotta myöhemmin, vuonna 2004 he tekivät levytyssopimuksen hollantilaisen Suburban Records -levy-yhtiön kanssa ja julkaisivat "Dare I Say" -albumin. Albumin kappaleesta "My Boy" julkaistiin myös musiikkivideo. Albumi äänitettiin ilman Mike Callahania ja Steve Earlea. Jälkimmäisen korvasi rumpali Steve Earlen itsensä pyynnöstä Chris Leathers (Supafuzz). Tämän jälkeen yhtyeeseen on otettu toinen laulaja Aleah X (Banger, Devil May Care, Candy Says).


title: Hermano

text: Yhtye julkaisi ensimmäisen livealbuminsa "Live at W2" vuonna 2005. Levy sisältää joulukuussa 2004 äänitetyn keikan hollantilaiselta W2 klubilta. Myöhemmin, vuonna 2006 julkaistiin DVD "Sweet and easy of brief happiness", joka sisältää live-materiaalia yhtyeen Euroopan kiertueelta.


title: Hermano

text: Vuoden 2007 lokakuussa Hermano julkaisi kolmannen studioalbuminsa "...Into the Exam Room".


title: Guillermo Pereyra

text: Guillermo Ariel Pereyra (s. 20. helmikuuta 1980 Rio Cuarto, Argentiina) on argentiinalainen jalkapalloilija, joka edustaa argentiinalaista San Lorenzoa. 183 senttimetriä pitkän Pereyran pelipaikka on puolustaja.


title: Guillermo Pereyra

text: Pereyra pelasi espanjalaisessa RCD Mallorcassa neljän vuoden ajan. Hän siirtyi seuraan kauden 2003–2004 joulutauolla argentiinalaisesta River Platesta. RCD:ssä Pereyra kuului tärkeimpiin pelaajiin joukkueeseen liittymisestään lähtien. Hän pelasi Espanjan liigassa yhteensä 121 liigaottelua.


title: Cryolophosaurus

text: Cryolophosaurus oli teropodisuku. Sen nimi tarkoittaa "kylmäharjaliskoa". Sen nimesivät William Hammer ja William Hickerson vuonna 1994. Hetken aikaa laji tunnettiin epävirallisesti myös nimellä Elvisaurus, viitaten Elvis Presleyn hiustyylin samankaltaisuuteen "Cryolophosauruksen" harjan kanssa. "Cryopholosaurus" löydettiin Etelämantereelta vuonna 1991, kun Kilptrick-vuorelta 3 660 metrin korkeudesta kaivettiin esiin kolmen yksilön luita.


title: Cryolophosaurus

text: "Cryolophosauruksen" kallon poikki kulki 20 cm pitkä etuviisto harja, jonka molemmilla puolilla oli pienet sarvet. Harja oli liian vaatimaton aseeksi, joten sen uskotaan liittyneen pariutumismenoihin.


title: Cryolophosaurus

text: Lajin pituus oli arviolta 6,5 metriä ja paino runsaat puoli tonnia. Kallon pituus oli 65 senttimetriä. "Cryolophosaurus" käveli takajaloillaan ja muistutti todennäköisesti "Allosaurusta". Se eli varhaisella jurakaudella 196–190 miljoonaa vuotta sitten.


title: Brian P. Levack

text: Brian P. Levack on maailman kuuluisimpia noituuden tutkijoita. Hän hoitaa professuuria Austinin yliopistossa Texasissa. Hänen lukuisista kirjoistaan tunnetuin lienee "The Witch-Hunt in Early Modern Europe".


title: Brian P. Levack

text: Hän väitteli filosofian tohtoriksi Yalen yliopistossa 1970.


title: Mensuuri

text: Mensuuri ( ’mitta’) on kielisoittimissa satulan ja tallan välinen etäisyys eli kielen soivan osan pituus. Mensuuri ilmaistaan usein milli- tai senttimetreinä.


title: Mensuuri

text: Täysikokoisen (4/4) klassisen kitaran mensuuri on tavallisesti 650 mm (25,6″). Sähkökitaran mensuuri vaihtelee paljon, esimerkiksi Gibson Les Paulin on 629 mm (24,75″) ja Fender Stratocasterin 648 mm (25,5″). Bassokitaran mensuuri on tavallisesti 864 mm (34″).


title: Mensuuri

text: Alttoviuluissa pienin mensuurikoko on 39 (eli 390 mm) ja suurin vakiintunut mensuuri 42:n tienoilla (420 mm).


title: Mensuuri

text: Puhallinsoittimissa mensuuri tarkoittaa ilmakanavan ja värähtelevän ilmapatsaan pituutta mutta myös putken laajuutta. Urkujenrakennuksessa mensuuri on pillien läpimittausleikkausta osoittava käsite.


title: No One Rides for Free (albumi)

text: No One Rides for Free on kalifornialaisen Fu Manchun vuonna 1994 julkaisema debyyttialbumi.


title: Eino Kaipainen

text: Eino Herman Kaipainen (2. joulukuuta 1899 Jäppilä, Etelä-Savo – 31. tammikuuta 1995 Helsinki) oli suomalainen näyttelijä. Kaipainen oli alun perin poliisikomisario Kotkassa. Hän oli tunnetuimpia elokuvanäyttelijöitä suomalaisissa elokuvissa 1930-luvulta 1970-luvulle saakka. Kaipainen oli Suomen Kansallisteatterin näyttelijä vuosina 1937–1944 ja Helsingin kaupunginteatterin näyttelijä vuosina 1945–1965.


title: Eino Kaipainen

text: Kaipainen oli seitsenlapsisen perheen keskimmäinen. Hänen vanhempansa olivat Vilhelmiina (Miina) Kinnunen (1860–1949) ja Herman Kaipainen (1867–1907). Hän suoritti Pieksämäen Kontiomäen kansakoulun vuosina 1909–1912 ja muutti Kotkaan isoveljensä Oskarin apulaiseksi 1910-luvun puolivälissä. Asevelvollisuuden Kaipainen suoritti 1919–1920 Suomenlinnan Rannikkotykistörykmentti 2:ssa. Hän toimi vääpelinä Suomenlinnassa vuoteen 1924, jolloin hän palasi Kotkaan ja ryhtyi poliisikonstaapeliksi. Kaipainen eteni poliisiurallaan Kotkan poliisilaitoksen nuoremmaksi komisarioksi.


title: Eino Kaipainen

text: 21. kesäkuuta 1925 Kaipainen nai savonlinnalaisen Elina Vainikaisen (1904–2002). Pariskunnalle syntyi neljä lasta: Jorma Antero (1925), Anja Kaarina (1927), Martti Olavi (1930) ja Tapani Herkko Kaarle Kustavi (1940). Kaipaisen esimies poliisimestari Eino Havas oli Kotkan Näyttämön vahva taustahahmo. Työpäivänsä jälkeen Kaipainen harrasti teatteria, pääsi vaativiin pääosiin ja kehittyi taiteellisesti. Kotkassa hän näytteli muun muassa "Kullervon" nimiosan Aleksis Kiven satavuotisjuhlassa vuonna 1934. Näytelmässä "Anu ja Mikko" hänellä oli miespääosa.


title: Eino Kaipainen

text: Vuonna 1937 Kaipainen muutti perheineen Helsinkiin ja siirtyi Suomen Kansallisteatterin näyttelijäksi. Klassikkonäytelmässä "Nummisuutarit" hän näytteli Karrin isäntää ja Akseli Tolan näytelmässä "Topias" hän oli enkeli Asarias. Samaan aikaan hän alkoi saada yhä enemmän elokuvaosia, mutta sota katkaisi hänen uransa. Talvisodassa Kaipainen palveli sotilasvirkamiehenä Kajaanissa. Jatkosodassa hän palveli kenraali Erkki Raappanan alaisessa 14. divisioonassa Rukajärvellä ja sodan loppuvaiheessa luutnanttina sotapoliisitehtävissä. Sodan jälkeen Kaipaisen elokuvaura oli ylämäessä, kun taas teatterin puolella meni huonommin. Hänelle annettiin lähinnä sivuosia. Lopulta hän vaihtoi Kansanteatteriin, jossa hän oli suosittu näyttelijä eläkeikäänsä asti.


title: Eino Kaipainen

text: Kaipaisen ensimmäinen menestyselokuva oli "Pohjalaisia" vuonna 1936. Hän esiintyi myös muun muassa elokuvissa "Lapatossu" (1937), "Halveksittu" (1939), "Seitsemän veljestä" (1939), "Runon kuningas ja muuttolintu" (1940), "Vaivaisukon morsian" (1943), "Suomisen Olli yllättää" (1945), "Niskavuoren Heta" (1952), "Yhden yön hinta" (1952), "Se alkoi sateessa" (1953), "Niskavuoren Aarne" (1954), "Isän vanha ja uusi" (1955), "Tuntematon sotilas" (1955) sekä "Pekka ja Pätkä salapoliiseina" (1957). Kaipaisen viimeinen tähtirooli oli nimiosa Suomen ensimmäisessä värielokuvassa "Juha" vuodelta 1956. Kaipainen näytteli yleensä rehtiä suomalaista miestä, joka usein joutui jonkun lipevän hurmurin vuoksi aisankannattajaksi. Tällaisia elokuvia olivat muun muassa "Katariina ja Munkkiniemen kreivi", "Anja, tule kotiin", "Ratavartijan kaunis Inkeri", "Juha" ja "Kahden ladun poikki".


title: Eino Kaipainen

text: Vuonna 1967 Kaipainen muutti vaimonsa kanssa Joutsaan, kaakkoiseen Keski-Suomeen. Kahdeksan vuoden kuluttua he palasivat Helsinkiin Vuosaaren kaupunginosaan. 1970-luvun alkupuolella Kaipainen teki teatterivierailuja ja esiintyi radiossa. Vuonna 1975 hänellä oli pääosa Matti Raninin ohjaamassa näytelmässä "Vanhan kellon ääni". Näytelmästä tuli menestys.


title: Eino Kaipainen

text: Kaipaiselle myönnettiin Pro Finlandia -kunniamerkki vuonna 1954.


title: Sihangin varastorakennuksen puolustus

text: Sihang varastorakennuksen puolustus () tapahtui 26. lokakuuta – 1. marraskuuta 1937 ja merkitsi lopun alkua Shanghain taistelulle Kiinan–Japanin sodan alussa. Varastorakennuksen puolustajat, yleisesti tunnettu nimellä ”Kahdeksansataa sankaria” () tai ”Yksinäinen pataljoona”, estivät lukuisat keisarillisen Japanin armeijan hyökkäykset ja suojasi Kansallisen vallankumousarmeijan () joukkojen vetäytymistä lännestä Shanghain taistelun aikana.


title: Sihangin varastorakennuksen puolustus

text: Menestyksellinen varastorakennuksen puolustus nosti Kiinan armeijan ja kiinalaisten taistelutahtoa ja itsetuntoa japanilaisten Shanghaihin tunkeutumisen jälkeen. Varastorakennuksen sijainti Suzhou-joen äärellä, vieraiden valtioiden hallitsemien alueiden vieressä, takasi taistelulle näkyvyyden läntisissä viestimissä. Kansainvälinen yhteisö antoi tukensa Tšiang Kai-šekille, jonka johdolla kiinalaiset taistelivat japanilaisia vastaan.


title: Transvaalinleijona

text: Transvaalinleijona ("Panthera leo krugeri") on yksi leijonan alalajeista ja ainoa leijonan alalaji, joka pystyy saamaan valkoisia jälkeläisiä. Huhuja tällaisista valkoisista leijonista oli olemassa jo kauan ennen kuin kyseisiä yksilöitä löydettiin 1975. Transvaalinleijona on erittäin uhanalainen. Valkoinen leijona ei ole albiino, sillä sillä on pigmenttiä silmissä, nenässä ja huulissa.


title: Kieli (musiikki)

text: Kieli on kielisoittimen värähtelevä osa. Valmistusmateriaali riippuu soittimen tyypistä, ne voivat olla esimerkiksi nailonia tai terästä; kuten myös puhdistettua, kuivattua ja kierrettyä eläimen suolta.


title: Kieli (musiikki)

text: Kitaroiden ja bassojen kieliä on roundwound-, halfwound- ja flatwound-mallisina. Yleisimmin käytetyt roundwound-kielet on päällystetty kokonaan pyöreällä metallilangalla, joka on kierretty sisälangan ympärille. Roundwoundit ovat muun mallisia kieliä kestävämpiä ja tuottavat voimakkaamman ulostulon.


title: Kieli (musiikki)

text: Flatwound-kielten pyöreä päällystelanka on hiottu litteäksi, ja ne kestävät vähemmän kulutusta ja ovat soinniltaan pehmeämpiä. Niitä käytetään yleisesti esim. jazzkitaroissa. Bassoissa flatwound-kieliä käytetään yleensä nauhattomissa bassoissa, joskin niitä voidaan käyttää myös nauhallisissa bassoissa. Tästä tyyppiesimerkkinä Iron Maiden -yhtyeen basisti Steve Harris, joka käyttää bassoissaan flatwound-kieliä.


title: Kieli (musiikki)

text: Halfwound-kielet ovat näiden kahden välimuoto.


title: Jay Day

text: Jay Day (oikealta nimeltään Jussi Penttinen) on suomalainen laulaja. Hänen musiikkinsa on soul, rhythm & blues vaikutteista materiaalia.


title: Daredevil (albumi)

text: Daredevil on Fu Manchun toinen studiojulkaisu, joka julkaistiin vuonna 1995 jo edesmenneellä Bong Load Custom Records -levy-yhtiöllä. Albumilla esiintyvää kokoonpanoa, Scott Hill, Brad Davis, Ruben Romano ja Eddie Glass, on sanottu Fu Manchun "klassikko"-kokoonpanoksi.


title: Kolumbian lippu

text: Kolumbian lippu on Kolumbian kansallistunnus vaakunan moton ja kansallishymnin ohella. Se otettiin käyttöön 26. marraskuuta 1861. Lipun värit kuvaavat nykyisen tulkinnan mukaan rikkauksia (keltainen), meriä (sininen) ja itsenäisyystaistelijoiden verta (punainen). Toisen tulkinnan mukaan värit kuvaavat Amerikkaa (keltainen) ja Espanjaa (punainen) sekä niitä erottavaa Atlantin valtamerta (sininen). Kolumbian lipun värit ovat samat kuin Venezuelan ja Ecuadorin lipussa.


title: Angolanleijona

text: Angolanleijona eli katanganleijona ("Panthera leo bleyenberghi") on yksi leijonan alalajeista. Katanganleijona on saanut nimensä Katanga -nimisestä alueesta Kongon demokraattisen tasavallan eteläosassa. Katanganleijonaa tavataan myös Angolassa, Sambiassa ja Zimbabwessa. Katanganleijona on erittäin uhanalainen .


title: Hilbertin aksioomat

text: Hilbertin aksioomat ovat matemaatikko David Hilbertin vuonna 1899 julkaisema tasogeometrian aksioomajärjestelmä, joka käsittää 20 (alun perin 21) oletusta eli aksioomaa.


title: Hilbertin aksioomat

text: (H1) Jos formula_1 ja formula_2 ovat eri pisteitä, on olemassa yksi ja vain yksi suora, joka kulkee sekä formula_1:n että formula_2:n kautta.


title: Hilbertin aksioomat

text: (H2) Jokaiseen suoraan sisältyy vähintään kaksi eri pistettä.


title: Hilbertin aksioomat

text: (H3) On olemassa kolme eri pistettä siten, että mikään suora ei kulje niiden kaikkien kautta.


title: Hilbertin aksioomat

text: • Merkitään A*B*C tarkoittamaan, että piste B sijaitsee A:n ja C:n välissä.


title: Hilbertin aksioomat

text: (H4) Jos formula_5, niin formula_6, formula_7 ja formula_8 ovat eri pisteitä samalla suoralla ja formula_9.


title: Hilbertin aksioomat

text: (H5) Jos formula_6 ja formula_7 ovat eri pisteitä, suoralla formula_12 on pisteet formula_8, formula_14 ja formula_15 siten, että formula_16, formula_17 ja formula_18.


title: Hilbertin aksioomat

text: (H6) Jos formula_6, formula_7 ja formula_8 ovat eri pisteitä samalla suoralla, niin yksi ja vain yksi seuraavista ehdoista on voimassa:


Hilbertin aksioomat


title: Hilbertin aksioomat

text: (H7) Olkoot formula_23 suora sekä formula_6, formula_7 ja formula_8 pisteitä, jotka eivät ole suoralla formula_23. Tällöin on voimassa:


title: Hilbertin aksioomat

text: (i) jos formula_6 ja formula_7 ovat samalla puolella suoraa formula_23 sekä formula_7 ja formula_8 ovat samalla puolelle suoraa formula_23,niin formula_6 ja formula_8 ovat samalla puolella suoraa formula_23 ja


title: Hilbertin aksioomat

text: (ii) jos formula_6 ja formula_7 ovat eri puolilla suoraa formula_23 sekä formula_7 ja formula_8 ovat eri puolilla suoraa formula_23, niin formula_6 ja formula_8 ovat samalla puolilla suoraa formula_23.


title: Hilbertin aksioomat

text: (H8) Jos formula_6 ja formula_7 ovat eri pisteitä ja formula_48 on mielivaltainen puolisuora, on olemassa yksi ja vain yksi piste formula_49 siten, että formula_50.


title: Hilbertin aksioomat

text: (H9) Janojen yhtenevyys on ekvivalenssirelaatio.


title: Hilbertin aksioomat

text: (H10) Jos formula_5, formula_52, formula_53 ja formula_54, niin formula_55.


title: Hilbertin aksioomat

text: (H11) Olkoon formula_56 kulma, formula_57 puolisuora ja formula_1 piste, joka ei sisälly suoraan formula_59. Silloin on olemassa yksi ja vain yksi puolisuora formula_60 siten, että formula_61 ja formula_62.


title: Hilbertin aksioomat

text: (H12) Kulmien yhtenevyys on ekvivalenssirelaatio.


title: Hilbertin aksioomat

text: (H13) Olkoot formula_63 ja formula_64 kolmioita siten, että formula_65, formula_66 ja formula_67. Tällöin formula_68.


title: Andi Grünenfelder

text: Andreas "Andi" Grünenfelder (s. 17. syyskuuta 1960) on entinen sveitsiläinen maastohiihtäjä, joka kilpaili kansainvälisellä tasolla vuodesta 1982 vuoteen 1988.


title: Andi Grünenfelder

text: Grünenfelder sijoittui Oslon 1982 MM-kilpailuissa 15 kilometrillä 20:nneksi. Sarajevon olympialaisissa 1984 hän oli 15 kilometrillä yhdestoista, 30 kilometrillä yhdeksästoista ja 50 kilometrillä kuudes sekä toi Sveitsin viestijoukkueen viidentenä maaliin . Seefeldin MM-hiihdoissa 1985 hän sijoittui 15 kilometrillä kymmenenneksi ja 30 kilometrillä 12:nneksi. Viestissä hän hiihti ankkuriosuuden viidenneksi sijoittuneessa Sveitsin joukkueessa .


title: Andi Grünenfelder

text: Grünenfelder sijoittui Oberstdorfin MM-kilpailuissa 1987 neljänneksi 50 kilometrillä jääden pronssista runsaan puoli minuutin päähän . Calgaryn talviolympialaisissa 1988 hän voitti 50 kilometrillä pronssia Gunde Svanin ja Maurilio de Zoltin jälkeen . Viestissä hän hiihti avausosuuden neljänneksi sijoittuneessa Sveitsin joukkueessa .


title: Andi Grünenfelder

text: Maailmancupin osakilpailuissa Grünenfelder oli parhaimmillaan toinen Fairbanksin 15 kilometrillä kaudella 1983–1984. Toinen palkintokorokesijoitus tuli Calgaryn olympiapronssihiihdossa. Maailmancupin kokonaiskilpailussa hän oli seitsemäs kaudella 1983–1984 ja kymmenes kaudella 1982–1983.


title: Senegalinleijona

text: Senegalinleijona ("Panthera leo senegalensis") on yksi leijonan alalajeista. Senegalinleijonaa tavataan läntisessä Afrikassa, kuten Senegalissa, Mauritaniassa, Nigeriassa, Togossa, Norsunluurannikolla, Ghanassa, Beninissä, Sierra Leonessa, Liberiassa ja Burkina Fasossa. Suhteellisen laajasta levinneisyysalueestaan huolimatta senegalinleijonaa pidetään erittäin uhanalaisena.


title: Jonás Gutiérrez

text: Manuel Jonás Gutiérrez (s. 5. heinäkuuta 1983 Buenos Aires, Argentiina) on argentiinalainen jalkapalloilija, joka edustaa englantilaista Norwich Citya lainasopimuksella Newcastle Unitedista. 182 senttimetriä pitkän Gutiérrezin pelipaikka on laitalinkki.


title: Jonás Gutiérrez

text: Gutiérrez aloitti uransa kotimaassaan Vélez Sársfieldissä vuonna 2001. Hän voitti joukkueen kanssa Argentiinan pääsarjan kevätmestaruuden ("Clausura") vuonna 2005, minkä jälkeen hän siirtyi Espanjaan Mallorcan joukkueeseen. Kesällä 2008 hän siirtyi Newcastleen, jonka kanssa hän teki viisivuotisen sopimuksen.


title: Jonás Gutiérrez

text: Argentiinan maajoukkueessa Gutiérrez pelasi ensimmäisen ottelunsa Ranskaa vastaan helmikuussa 2007.


title: Buried Alive (Sentencedin albumi)

text: Buried Alive on suomalaisen metalliyhtye Sentencedin ainoa livejulkaisu. Se julkaistiin Century Media -levy-yhtiön kautta CD- ja DVD-muodossa 22. marraskuuta 2006 ja sisältää yhtyeen 1. lokakuuta 2005 Oulun Club Teatrialla järjestetyn hautajaiskonsertin. DVD ylitti Suomessa kultalevyyn oikeuttavan 5 000 myydyn kappaleen rajapyykin vajaan viikon sisällä julkaisustaan.


title: Buried Alive (Sentencedin albumi)

text: Konsertin erikoispitkä kappalelista sisältää kappaleita yhtyeen jokaiselta albumilta debyyttialbumi "Shadows of the Pastia" lukuun ottamatta, ja viiden kappaleen aikana lavalla vierailee yhtyeen aikaisempi laulaja Taneli Jarva. Konserttielokuvan ohjauksesta vastasi elokuvaohjaaja Mika Ronkainen ja kuvauksesta oululainen Klaffi Tuotannot 17 kameralla. Sen ensi-ilta järjestettiin Oulun musiikkivideofestivaaleilla 9. syyskuuta 2006. __notoc__


title: Barré-sointu

text: Barré-sointu on kitaran tai muun kielisoittimen sointu, jossa käytetään barré-otetta; painetaan useaa kieltä samanaikaisesti yhdellä sormella otelautaa vasten. Barré-soinnut helpottavat vaikeiden sointujen soittamista. Sen lisäksi kitaraa soitettaessa on vain neljä vapaata sormea käytettävissä, mutta kieliä on kuitenkin kuusi, minkä vuoksi samalla sormella voi joutua painamaan useita kieliä.


title: Barré-sointu

text: Kokobarré-soinnussa kaikki kielet painetaan yhdellä sormella alas, jolloin soinnussa ei ole mukana yhtään vapaata kieltä. Puolibarré-soinnussa vain osa kielistä painetaan alas samalla sormella siten, että soinnussa mukana olevien kielien välissä jokin kieli jää vapaaksi. Kokobarré-soinnut ovat otelaudalla ylös ja alas liikuteltavia, sillä suoristettu etusormi toimii capon tavoin. Usein capoa käytetään helpottamaan sellaisten kappaleiden soittoa, joissa barré-sointuja joudutaan käyttämään runsaasti. Esimerkiksi jos kappaleen soinnut ovat F-B♭-C7 (sointukulku I-IV-V), capoa käyttämällä barré-soinnuksi jää vain B♭, riippuen kuitenkin käytetystä sormituksesta ja kielten virityksestä.


title: Enon rautatieasema

text: Enon rautatieasema () on Enon taajaman rautatieasema Joensuussa Suomen rataverkkoon kuuluvalla rataosalla . Vuoteen 1973 asti Enon rautatieaseman nimi oli Kaltimon rautatieasema.


title: Enon rautatieasema

text: Enon rautatieaseman vanhan, jugendtyylisen asemarakennuksen suunnitteli Thure Hellström. Rakennus tuhoutui pommituksessa 29.6.1941. Nykyinen asemarakennus on rakennettu 1940-luvulla, asema-alueen muut rakennukset 1900-luvun ensimmäisellä vuosikymmenellä, rataosuuden rakentamisen aikoihin.


title: Enon rautatieasema

text: VR:n taajamajunat pysähtyvät Enon asemalla. Radalla liikennöi joka päivä kaksi vuoroa Nurmekseen ja kaksi Joensuuhun.


title: Kongonleijona

text: Kongonleijona ("Panthera leo hollisteri") on yksi leijonan alalajeista. Sitä tavataan mm. Kongon demokraattisessa tasavallassa, Sambiassa, Botswanassa sekä Malawissa. Laji ei ole mitenkään erityisen uhanalainen, toisin kuin jotkin muut leijonan alalajit (kuten aasianleijona, senegalinleijona tai transvaalinleijona). Ravintonaan kongonleijona käyttää yleensä gaselleja ja seeproja sekä ravinnon ollessa niukkaa joitain pieniä nisäkkäitä.


title: Rosenrot (kappale)

text: Rosenrot (suom. ruusunpunainen) on Rammsteinin 21. singlejulkaisu, joka levytettiin Teldex Studionissa Berliinissä 2005. Rosenrotista on tehty myös musiikkivideo. Videossa Rammsteinin jäsenet esittävät munkkeja, jotka tulevat aasialaiseen kylään. Siellä yksi munkeista (Till Lindemann) tappaa miehen. Lopuksi Till poltetaan roviolla.


title: Kymenlaakson Sähkö Stadion

text: Kymenlaakson Sähkö Stadion (alkuperäiseltä nimeltään Saviniemen jalkapallostadion) on Kouvolassa Myllykoskella sijaitseva jalkapallostadion, joka avattiin vuonna 1995. Stadion toimii MYPA:n kotikenttänä. Stadionin kapasiteetti on 4 167 katsojaa.


title: Kymenlaakson Sähkö Stadion

text: Stadion valmistui vuonna 1995, ja sitä on hiljalleen paranneltu edustuskelpoisemmaksi avaamisensa jälkeen. Valaistus (800 luksia) stadionille asennettiin vuonna 1996. Suurin uudistus oli puisen A-katsomon rakentaminen Finnforestin katsomosuunnitelmien mukaan sekä C-katsomon kuppi-istuinten asennus vuonna 2000. B-katsomoon asennettiin erilliset istuimet vuonna 2007. D-katsomo on niin sanottu putkikatsomo (ja lisäksi ilman erillisistuimia), joten se on UEFA-otteluissa käyttökiellossa. D-katsomon istumapaikat (laudat) uusittiin 2011. Valvontajärjestelmä sekä valaistuksen uusiminen saatettiin loppuun 2006. Stadionin valojen, joita lisättiin, valaistusvoimakkuus on nyt 1 200 luksia ja nurmella on lämmitysjärjestelmä.


title: Kymenlaakson Sähkö Stadion

text: Stadionin vanhan luonnonnurmen tilalle asennettiin tekonurmi kesällä 2012. Remontin vuoksi MYPA pelasi yhden kotiottelunsa Kouvolan keskusurheilukentällä. MYPAn ja Kymenlaakson Sähkön maaliskuussa 2013 solmiman kolmevuotisen sponsorisopimuksen myötä stadion tunnetaan vuodet 2013–2015 nimellä Kymenlaakson Sähkö Stadion.


title: Kymenlaakson Sähkö Stadion

text: Pelikentän koko on UEFAn suosittelema 105 × 68 metriä. Stadionin kokonaiskapasiteetti on 4 167 paikkaa, joista 3 004 on katettuja.


title: Kymenlaakson Sähkö Stadion

text: Stadionin yleisöennätys on 5 200 katsojaa sen nykyisin tuhatkunta paikkaa pienemmästä kapasiteetista huolimatta. Tämä määrä yleisöä saapui paikalle 12. lokakuuta 1996 pelattuun Cup-voittajien cupin otteluun MYPA–Liverpool. Tulos 0–1.


title: Kymenlaakson Sähkö Stadion

text: Kotimaisissa otteluissa stadionin yleisöennätys on 4 395 katsojaa vuoden 2005 MYPA–TamU-ottelussa, jossa MYPA varmisti ensimmäisen Suomen-mestaruutensa voittamalla tuon ottelun lukemin 3–0.


title: Suomen Filatelistiliitto

text: Suomen Filatelistiliitto on suomalaisten postimerkkeilijöiden ja postimerkkikerhojen yhdysside ja etujärjestö, jonka tehtävänä on edistää suomalaista postimerkkien keräilyä ja sen edellytyksiä. Järjestössä on nuoremmille postimerkkien harrastajille oma järjestönsä, Suomen nuorisofilatelistiliitto.


title: Iván Cuéllar

text: Iván Cuéllar Sacristán tai Pichu (s. 27. toukokuuta 1984 Mérida, Badajozin maakunta, Espanja) on espanjalainen jalkapallomaalivahti, joka edustaa Espanjan korkeimmalla sarjatasolla Primera Divisiónissa pelaavaa Sporting Gijónia.


title: Iván Cuéllar

text: Cuéllar on Atlético Madridin kasvatti. Vuodet 2004–2005 hän pelasi seuran B-joukkueessa. Edustusjoukkueessa hän teki debyyttinsä cup-kilpailu Copa del Reyn ottelussa Lorcaa vastaan 20. tammikuuta 2005. Ensiesiintyminen Espanjan pääsarjassa seurasi 29. toukokuuta 2–2-tasapeliin päättyneessä ottelussa Getafea vastaan. Cuéllarin osaksi jäi kuitenkin toimiminen joukkueen ykkösmaalivahdin Leo Francon varamiehenä. Hänen peliuransa Atléticossa päättyi kaudella 2006–2007 kärsittyyn nöyryyttävään 6-0 -kotitappioon Barcelonaa vastaan. Cuéllarin epävarmat otteet olivat yksi syy murskatappioon.


title: Iván Cuéllar

text: Kaudella 2007–2008 Cuéllar pelasi lainalla Segunda Divisiónin Eibarissa, jossa pelasi 38 ottelua. Kauden päätyttyä hän siirtyi juuri pääsarjaan nousseeseen Sporting Gijóniin, jonka kanssa hän teki neljävuotisen sopimuksen.


title: Koilliskongonleijona

text: Koilliskongonleijona ("Panthera leo azandica") on yksi leijonan alalajeista. Lajia tavataan ainoastaan Afrikassa, kuten muitakin nykyään eläviä leijonia aasianleijonaa lukuun ottamatta. Koilliskongonleijonan levinneisyys ulottuu mm. Tšadin, Kongon demokraattisen tasavallan, Nigerian, Keski-Afrikan tasavallan, Sudanin ja Kamerunin alueille. Koilliskongonleijona ei ole uhanalainen, kuten jotkin muut leijonan alalajit (mm. senegalinleijona ja aasianleijona).


title: Kanaalisaarten miehitys toisessa maailmansodassa

text: Kanaalisaarten miehityksellä toisessa maailmansodassa tarkoitetaan Saksan toisessa maailmansodassa suorittamaa Englannin kanaalissa sijaitsevien Kanaalisaarten miehitystä.


text: Saksan kukistettua Ranskan kävi brittien asema saarilla toivottomaksi, joten sotavoimat poistettiin niiltä. Saksalaiset pommittivat Jerseyn pääkaupunkia Saint Helieriä 28. kesäkuuta 1940 tietämättä brittijoukkojen poistumisesta. 1. heinäkuuta saksalaiset pudottivat saarille antautumisvaatimuksia ja ensimmäiset joukot nousivat maihin Jerseylle. Saksan propaganda julisti Britteinsaarten valtauksen alkaneen. Aluksi saksalaisten hallinto oli suhteellisen lempeätä, mutta otteet alkoivat sodan jatkuessa koventua ja ruoka käydä vähiin. Saaret vapautettiin 9. toukokuuta 1945 eli Saksan antautumista seuranneena päivänä.


title: Hirakata (Osaka)

text: Hirakata () on kaupunki Osakan prefektuurissa Japanissa. Se sijaitsee Yodogawa-joen varrella prefektuurin koillisosassa Osakan ja Kioton puolivälissä. Idässä se rajautuu Kioton prefektuurin Yawatan ja Kyōtanaben kaupunkeihin, etelässä Naran prefektuurin Ikoman kaupunkiin sekä Osakan prefektuurin Katanon ja Neyagawan kaupunkeihin. Luoteessa Yodogawa-joen takana sijaitsevat Takatsukin kaupunki ja Shimamoton kauppala. Hirakatan pinta-ala on 65,08 neliökilometriä ja siellä on 408 601 asukasta (vuonna 2013). Hirakata nimitettiin yhdeksi Japanin ydinkaupungeista huhtikuussa 2014.